
HISTORIO DI LA PORDO 


Sioro Utterson, advokato, esis viro havanta 
vizajo robusta nultempe lumizita da rideto; 
kolda, meskina, ed embarasata dum 
diskursar; nehabila per sentimento; magra, 
longa, polvoza, trauroza, ma ulmaniere 
aminda. Ye renkontri amikal, e kande la 
vino komplezis ad ilua gusto, ulo tre homal 
brilis en l’okulo; ya ulo quo nultempe eniris 
ilua parolo, ma quo parolis ne nur per ta 
simboli muta dil vizajo pos-dineal, ma plu 
ofte e plu laute en l’agi di ilua vivo. II esis 
severa a su; esante sola, il drinkis jino por 
mortifikar inklino a vin-rekoltaji; e 
quankam il juis teatraji, il ne trapasabis la 
pordi di teatro dum duadek yari. Ma il havis 
aprobita tolero ad altri; ulfoye il astonesis, 
preske envidieme, dal forta preso anmoza 



demonstrata da lia malagi; e dum krizo il 
inklinesis helpar vice reprochar. 

‘Me tendencas al herezio di Kain,’ il dicis. 
£ Me lasas mea frato irar al diablo per sua 
propra maniero partikular.’ Takaze, ilua 
fato esis freque esar la lasta respektinda 
konocato e la lasta bona influo en la vivi di 
homi dekadanta. Ed a tala homi, tam longe 
kam li venis ad ilua chambri, il nultempe 
montris la maxim mikra chanjo per sua 
konduto. 

Sendubite ica prodajo esis facila por sioro 
Utterson; nam il esis kustumale ne- 
emocema, e mem ilua amikeso semblis esar 
fondita sur simila katolikeso di bonhumoro. 
Esas traito di homo modesta aceptar sua 
konocataro amikal quale ol esas formacita 
da chanco; e tala esis la maniero dil 
advokato. Ilua amiki esis homi de sua 
propra sango o ti, quin il konocabis maxim 
longe; ilua afecioni, simile ad hedero, esis la 
kreskaji di tempo, li implikis nula apteso en 
la persono. Ergo, sendubite, la ligo qua 
unionis il a sioro Richard Enfield, parento 
distanta, la bone konocata bon-vivero. Esis 
enigmato a multi, to quon ta du homi povus 
vidar l’unu en l’altru, o qua komuna temon 
li povus trovar. Ti qui renkontrabis li dum 
lia sundiala promeni raportis, ke li dicis 

nulo, aspektis tre enoyanta, e per evidenta 
alejo salutis l’aparo di amiko. Omnakaze, la 
du homi multe prizis ta exkursi, konsideris 
oli kom la chefa juvelo di singla semano, e 
ne nur forpozis plezuri, ma mem rezistis la 
sumni ad aferi, por ke li juez olti sen 
interrupto. 

Hazarde eventis, dum un de ta promeni, 
ke lia voyo duktis li alonge stradeto en 
turboza quartero di London. La strado esis 
mikra e, quale on dicas, tranquila, ma 
kontenis vivoza komerco dum semano-dii. 
La habitanti semblante standis bone, e li 
omna emule esperis standar mem plu bone, 
e montrar l’eceso di sua ganaji kom 
koketigo; por ke la fasadi dil butiki stacis an 
ta strado havante mieni invitanta, quale 
rangi de vendistini ridetanta. Mem sundie, 
kande ol velizis sua plu ornita charmi ed 
esis kompare vakua de preterpasanti, la 
strado brilis kontraste a sua vicineyo 
desbrila, quale fairo en foresto; e per olua 
shutri nove farbizita, latunaji bone polisita, 
e generala neteso e gayeso, quik kaptis e 
plezis a la regardo dil preterpasanto. 

Fora per du pordi de un strad-angulo, 
sinistre segun ke on iras adeste, la rango 
esis ruptata da enireyo a korto; ed ye ta 
loko, ula edifico malauguroza intruzis sua 

geblo aden la strado. Ol esis alta de du etaji; 
havis nula fenestro, nulo ecepte pordo ye 
l’infra etajo e blinda fronto di muro 
senkolorigita ye la supra etajo; e portis en 
omna traito la signi di neglijo longa e 
meskina. La pordo, provizata nek per pord- 
klosho nek per pord-martelo, esis plena de 
veziketi e makuli. Povruli nerekte marchis 
aden l’alkovo ed acendis alumeti an la 
paneli; pueri vendis vari sur la perono; la 
skolano probabis sua kultelo ye la muluro; e 
dum preske un generaciono nulu aparabis 
por forpulsar ta hazarda vizitanti o reparar 
lia devasti. 

Sioro Enfield e l’advokato esis an l’altra 
latero dil stradeto; ma venante til l’enireyo, 
l’unesma homo levis sua bastono ed indikis 
olta. 

£ Ka tu ultempe remarkis ta pordo?’ il 
questionis; e kande ilua kompano afirmante 
respondabis, ‘Ol ligesas en mea mento,’ il 
pluse dicis, ‘ad historio tre stranja.’ 

‘Ka yes?’ dicis sioro Utterson, per chanjo 
di voco, ‘e quo to esas?’ 

‘Nu, ol tale eventis,’ respondis sioro 
Enfield: ‘Me iris adheme de ula loko ye la 
fino dil mondo, cirkume tri kloki dum nigra 
matino vintral, e mea voyo iris tra quartero 
dil urbo ube esis advere nulo videbla ecepte 


12 



strad-lanterni. Strado e plusa strado, ed 
omni dormis—strado e plusa strado, 
lumizita quale se por procesiono e tam 
vakua kam kirko—til ke tandem me eniris 
ta mento-stando en qua homo askoltas ed 
askoltadas e dezireskas vidar policisto. 
Subite me vidis du figuri: l’una esis mikra 
viro qua pezoze marchis adeste sat rapide, e 
l’altra esis puerino evanta forsan ok, forsan 
dek yari, qua kuris maxim rapide posible 
alonge strado krucumant. Nu, sioro, la du 
sat naturale renkontris l’unu l’altru ye la 
strad-angulo; e lore eventis la hororind 
evento; nam la viro kalme fulis la korpo dil 
puero ed abandonis el kriachanta sur la 
tero. Askoltante lo, ol semblas esir nulo, ma 
vidar ol esis terorinda. Ne esis homal; esis 
ula damninda Jugernauto. Me klamis, 
kureskis, kaptis ta kerlo, e retroe duktis lu 
adube esis ja granda grupo qua cirkondas la 
puerino kriachant. Lu esis tote kalma e ne 
rezistis, ma unfoye regardis me, tante lede, 
ke ol igis me sudorifar quale se me kurabis. 
La homi qua aparabis esis la familio dil 
puerino; e sat balde aparis la mediko por 
qua el esis queranta. Nu, la puero ne esis 
tro domajit, plu multe pavorigit, segun la 
mediko; e tale on supozas, ke la afero finez. 
Ma esis un stranja cirkonstanco. Me 

abominabis mea kerlo ye l’unesma regardo. 
Anke la familio dil puero abominis lu, to 
esis tre natural. Ma esis l’emoco dil mediko 
qua frapis me. II esis ordinara apotekisto 
praktikema, havanta nul evo o koloro 
partikular, havanta forta Edinburgh- 
achento, e tam emocoza kam kornamuzo. 
Nu, sioro, il esis quale ni altra; omnafoye 
kande il regardis mea kaptito, me vidis, la 
mediko paleskis e maladeskis pro la deziro 
mortigar lu. Me savis to quon il pensas, 
same kam il savis to quon me pensas; e pro 
ke mortigar ne es posibla, ni facis lo maxim 
apta. Ni dicis al viro, ke ni povas e volas 
facor tala skandalo ek ta evento quala igos 
lua nomo malodorar en omna parti di 
London. Se lu havas irga amiki o reputo, ni 
igos lu perdar li. E dum la tota tempo, dum 
ke ni fortege minacis lu, ni pareis la homini 
de lu tam bone kam posible, nam eli esis 
tam sovaja kam harpii. Me nultempe 
vidabis cirklo de vizaji tante odioza; e meze 
di eli stacis la viro kun sorto de kalmeso 
nigra e desestimanta—anke pavorigita, me 
klare vidis—ma kondutis, sioro, tam 
aplomboze kam Satano. “Se vi decidas 
profitar de ca acidento,” lu dicis, “me esas 
komprenende impotenta. Omna jentilulo 
deziras evitar cenacho,” dicis lu. “Dicez la 

sumo.” Nu, ni marchandis til cent pundi por 
la familio dil puerino; lu klare deziris 
refuzar; ma esis en ni omna to quo intencis 
domajo a lu, e tandem lu konsentis. Nun 
oportas obtenar la pekunio; ed adube tu 
supozas lu duktar ni, ma a ta loko havanta 
la pordo?—lu violentoze ektiris klefo, eniris, 
e balde retrovenis portante dek ora pundi e 
cheko valoranta la restajo dil sumo pagenda 
da la banko di Coutt, pagenda al portanto e 
signatata per nomo quan me ne darfas 
dicar, quankam ol esas un de la punti di 
mea naraco, ma ol esis nomo certe tre bone 
konocata ed ofte publikigata. La formo esis 
rigida; ma la signaturo plu multe valorus 
kam ta sumo, se ol esus autentika. Me 
audacis remarkigar da ta kerlo, ke la tota 
afero semblis apokrifa, e ke homo en reala 
vivo ne eniras kelero-pordo ye quar kloki 
matine ed ekiras ol portante cheko di altra 
homo por preske cent pundi. Ma lu esis tre 
sensucia e ridetachema. “Esez tranquila,” lu 
dicas, “me restos kun vi til ke la banki 
apertesas e me ipsa konvertos la cheko 
aden kontanto.” Do ni omna ireskis, la 
mediko, e la patro dil puerino, e nia amiko e 
me, e pasis la restajo di la nokto en mea 
chambri; e sequantamatine, pos ke ni 
dejunetis, ni ensemble iris al banko. Me ipsa 


15 



transdonis la cheko, e dicis, ke me havas 
omna kauzo kredar, ke ol esas 
kontrafakturo. Tote ne. La checko esis 
autentika.’ 

‘Tut-tut,’ dicis sioro Utterson. 

£ Me vidas, ke tu opinionas quale me,’ 
dicis sioro Enfield. ‘Yes, ol esas mala 
historio. Nam mea homo esis kerlo kun qua 
nulu dezirus traktar, advere damninda 
homo; e la homo qua skribabis ta cheko 
esas la vera exemplo dil etiko, anke famoza, 
e (qua plumaligas la afero) un de ta homi 
quan on nomas bonfacema. Extorso, me 
supozas; honestulo qua multe pagas po ul 
kaprici di sua yuneso. Extorso-domo, ton 
me nomas ta loko havanta la pordo, 
konseque. Ma mem lo, komprenez, nule 
explikas omno,’ il pluse dicis, e per ta vorti 
divenis meditema. 

De to il esis rikonciigita da sioro 
Utterson, qua kelke subite questionis: ‘E tu 
ne savas, ka la skribinto di ta cheko lojas 
ibe?’ 

£ Esas probabla, ka ne?’ respondis sioro 
Enfield. ‘Ma me hazarde remarkis l’adreso; 
il lojas en ul altra placo.’ 

£ Ka tu nultempe questionis pri la ... loko 
havanta la pordo?’ dicis sioro Utterson. 


16 



‘No, sioro: me esas skrupuloza,’ esis la 
respondo. ‘Me tre forte opinionas pri 
questionar; ol troe similesas la stilo dil lasta 
judicio. Komencar questionar, esas quale 
movigar stonego. On tranquile sidas sur 
kolmo di kolino; ed adfore iras la stonego, 
ed ol movigas altra stonegi; e balde ul 
afabla oldulo (ta lasta quan on supozabus) 
esas frapita ye la kapo en sua propra dopa 
gardeno e la familio es koaktita chanjar sua 
nomo. No, sioro, esas regulo di me: quante 
plu multe ol aspektas quale Stranja-strado, 
tante min multe me questionas.’ 

‘Ya tre bona regulo,’ dicis l’advokato. 

‘Ma me ipsa studiis la loko,’ pluse dicis 
sioro Enfield. ‘Ol apene semblas esar domo. 
Esas nul altra pordo, e nulu eniras od ekiras 
per ol, ecepte, tre rare, la jentilulo di mea 
aventuro. Esas tri fenestri en l’unesma 
etajo, qui apertesas vers al korto; nulo infra; 
la fenestri esas sempre klozita ma neta. Ed 
esas kameno qua kustumale fumas; do ulu 
evidente ibe lojas. Ma to ne es certa; nam 
l’edifici esas tante amasigita cirkum ta 
korto, ke esas desfacila dicar ube l’una 
finas e l’altra komencas.’ 

La paro itere taceme promeneskis 
kurtatempe; e pose, ‘Enfield,’ dicis sioro 
Utterson, ‘to esas bona regulo.’ 

‘Yes, tale me opinionas,’ replikis Enfield. 

‘Ma malgre ol,’ pluse dicis l’advokato, 
‘esas un punto quan me deziras demandar: 
me volas demandar la nomo di ta viro qua 
fulis la puerino.’ 

‘Nu,’ dicis sioro Enfield, ‘me vidas nulo 
nociva en lo. Esis viro nomizita Hyde.’ 

‘Hm,’ dicis sioro Utterson. ‘Quala viro lu 
esis, aspektante?’ 

‘Lu ne esas facile deskriptebla. Esas ulo 
mala en lua aspekto; ulo desagreabla, ulo 
advere abominind. Me nultempe vidis homo 
quan me tante desprizis, ma me apene savas 
pro quo. Lu mustas esar ulmaniere 
deformata; lu donas forta sento di 
deformeso, quankam me ne povus precize 
definar quale. Lu extraordinare aspektas, 
ma me povus definar nulo extraordinara. 
No, sioro; me ne povas komprenar; me ne 
povas deskriptar lu. E ne pro manko di 
memoro; nam me deklaras, ke me 
cainstante povas lun vidar.’ 

Sioro Utterson itere taceme promenis 
kurtatempe ed evidente profunde meditis. 

‘Ka tu esas certa, ke lu uzis klefo?’ il 
tandem questionis. 

‘Mea kara sioro...’ surprizite komencis 
Enfield. 

£ Yes, me savas,’ dicis Utterson; ‘me savas, 
ke to semblas esar stranja. Fakte, se me ne 
demandas la nomo dil altra persono, esas 
pro ke me ja savas ol. Komprenez, Richard, 
tua naraco frapis me. Se tu esis ne-exakta 
pri irga parto, tu plu bone korektigez ol’ 

£ Me opinionas, ke tu devus avertir me,’ 
replikis l’altru, kelke budeme. ‘Ma me esis 
pedantale exakta, quale tu nomas ol. Me 
vidis, ke lu uzis ol, min kam un semano 
ante nun.’ 

Sioro Utterson profunde sospiris, ma 
dicis nula vorto; e la yunulo balde 
rikomencis. ‘Yen altra leciono ke on dicez 
nulo,’ dicis il. ‘Me shamas pro mea longa 
lango. Ni konsentez nultempe itere referar 
ad olta.’ 

‘Totkordie,’ dicis l’advokato. ‘Ni presez la 
manui pri to, Richard.’ 

SERCHAR SIORO HYDE 


Tavespere sioro Utterson tre triste venis a 
sua celibo-domo e ne-avide sideskis por 
dinear. Esis ilua kustumo sundie, la repasto 
finite, sidar apud la herdo, libro da ul arida 
kleriko sur la lekto-tablo, til ke la horlojo 
dil vicina kirko sonas noktomezo, kande il 
sobre e gratitudoze iras a sua lito. Tanokte, 
tamen, quik kande la tablo-tuko esabis 
forprenita, il prenis kandelo ed iris a sua 
afer-chambro. Ibe il apertis sua seifo, ek la 
parto maxim privata prenis dokumento 
indosita sur la kuverto kom la Testamento 
di doktoro Jekyll, e sideskis, la fronto 
perturbita, por explorar la kontenajo. La 
testamento esis holografa, nam sioro 
Utterson, quankam il responsas ol esanta 
facita, tote refuzabis helpar facar ol; ol 

stipulas, ne nur ke, kaze ke mortas Henry 
Jekyll, M.D., D.C.L., LL.D., F.R.S., edc., ilua 
omna posedaji transdonesez aden la manui 
di ilua ‘amiko e bonfacanto Edward Hyde,’ 
ma se eventus ‘la desaparo od absenteso ne- 
explikata di doktoro Jekyll, dum irga 
periodo plu longa kam tri monati dil 
kalendario,’ la supramencionita Edward 
Hyde pasez aden la shui di Henry Jekyll sen 
ajorno e deskargita de irga inkombrajo od 
obligeso ultre pagar kelka mikra sumi al 
homi dil domanaro dil doktoro. Ta 
dokumento longatempe esabis odiinda al 
advokato. Ol ofensis il kom advokato ed 
anke kom amanto di la parti di vivo 
racional e kustumal, segun qua lo fantazial 
esas lo nedecanta. E til nun esabis ilua 
nulsavo pri sioro Hyde qua bufigis ilua 
indigno; nun, pro subita hazardo, esis ilua 
savo. Esis ya sat mala kande la nomo esabis 
nur nomo pri qua il povis saveskar nulo 
plusa. Esis plu mala esante vestizata per 
qualeso abomininda; ed ek la nebuleti 
movanta e nesolida qui tante longe 
dupigabis ilua okulo, subite saltis la 
presento definita di diableto. 

‘Me supozabis, ke ol esis dementeso,’ il 
dicis, ripozante l’odiinda dokumento aden 

la seifo, ‘e nun me timeskas, ke ol esas 
shamo.’ 

Dicinte lo, il extingis la kandelo, metis 
surtuto, ed ireskis vers Cavendish-placo, ta 
citadelo di medicino, ube ilua amiko, la 
granda doktoro Lanyon, havis domo ed 
aceptis turbi de kuracati. ‘Se irgu savus, 
esus Lanyon,’ il pensis. 

La solena chef-servisto konocis ed aceptis 
il; il ne subisis ajorno, ma esis quik duktata 
del pordo al manjo-chambro ube doktoro 
Lanyon sole sidis e drinkis vino. II esis 
robusta, sana, eleganta siorulo havanta reda 
vizajo e tufo de hari tro frue blankigita, e 
maniero agema e decidema. Vidante sioro 
Utterson, il saltis de sua sidilo ed aceptis il 
per l’amba manui. Ta bonhumoro, quale 
kustumale en la homo, esis kelke teatral; 
ma ol fondesis sur reala sentimento. Nam ta 
du homi longatempe esis amiki en ed skolo 
ed universitato, li amba egardante su ipsa e 
I’unu l’altru, e—quo ne sempre konsequas— 
tote juante la kompaneso l’unu di l’altru. 

Pos kelka babilado, l’advokato guidis la 
konverso a ta temo qua tante desagreable 
okupis la mento. 

£ Me supozas, Lanyon,’ dicis il, ‘ke tu e me 
esas l’amiki maxim anciena di Henry Jekyll, 
ka ne?’ 

‘Me dezirus, ke l’amiki esez min anciena,’ 
ridetis doktoro Lanyon. ‘Ma me supozas, 
yes. Do quo? Me rare vidas il, nun.’ 

‘Ka yes?” dicis Utterson. ‘Me opinionis, 
ke vi havas komuna ligilo.’ 

‘Ni havis,’ esis la respondo. ‘Ma pasis plu 
kam dek yari de pos ke Henry Jekyll 
divenis tro imaginema segun me. II 
komencis erorar, erorar mentale; e 
quankam me komprenende duras interesar 
me pri il pro l’olima amikeso, quale on 
dicas, me vidas e vidis la homo nur 
kelkafoye. Tante neciencal sensencaji,’ la 
doktoro pluse dicis, subite purpureskante, 
‘enemikigus Damon e Pitias.’ 

Ca sturmeto malhumoroza kelke alejis 
sioro Utterson. ‘Li nur deskonkordis pro ula 
punto ciencal,’ il pensis; e kom homo nule 
pasionoza pri cienco (ecepte pro patenti), il 
mem pluse dicis: ‘Nulo plu mala kam to!’ II 
lasis plura sekundi pasar por ke ilua amiko 
kalmeskez, e pose venis al questiono quan il 
intencis demandar. ‘Ka tu ultempe 
renkontris protektato di il—ula Hyde?’ il 
questionis. 

‘Ka Hyde?’ repetis Lanyon. ‘No. 
Nultempe audis pri lu. De pos nia tempo 
kune.’ 

To esis la nura informajo quan 
l’advokato kunportis a la granda ed obskura 
lito sur qua il agitadis su til ke la frua hori 
dil jorno lumizeskis. Ol esis nokto sen 
tranquileso por ilua mento laboranta, 
laboranta en obskureso e siejata da 
questioni. 

Sis kloki sonis del kloshi dil kirko 
konvenante proxima al lojeyo di sioro 
Utterson, ed il ankore laboris pri la 
problemo. Til nun ol tushabis il nur 
intelektale; ma nun anke ilua imagino esis 
engajata, plu precize, sklavigita; e dum ke il 
jacas ed agitas su en l’obskureso dil nokto e 
dil chambro kurtenizita, la naraco di sioro 
Enfield pasas tra ilua mento kom volvajo de 
imaji lumizita. II rikonocas granda nombro 
de strad-lanterni di urbo noktal; pose 
rikonocas formo di viro qua rapide 
marchas; pose puero qua kuras de la lojeyo 
di mediko; e pose ta du renkontras l’una 
l’altra, e ta homala Jugernauto fulas la 
puerino e pasas adavane sen atencar elua 
kriachi. Od il vidas chambro en richa domo, 
ube ilua amiko dormas sonjante e ridetante 
sonjas; e pose la pordo di ta chambro 
apertesas, la kurteni dil lito esas fortirita, la 
dormanto esas vekigita, e yen! stacante 
apud il esas formo a qua povo esas donita, e 

mem dum ta horo senmova il mustas 
staceskar e facar to quon ol imperas. La 
figuro dum ta du fazi frequentis l’advokato 
dum la tota nokto; e se il ulfoye dormeskis, 
il nur vidis ol glitar plu sekrete tra domi 
dormanta, o movar plu rapide e sempre plu 
rapide tra la plu larja labirinti di urbo lamp- 
lumizita, e ye omna strad-angulo aplastar 
puerino e livar el kriachanta. Ed ankore la 
figuro havas nula vizajo per qua on povas 
konocar lu; mem en ilua sonji ol havas nula 
vizajo, o vizajo qua perplexigas il e fuzesas 
avan il; do naskis e kreskis en la mento dil 
advokato aparte forta, preske ecesanta 
kuriozeso vidar la traiti di sioro Hyde. Se il 
povus unfoye vidar lu, il supozis, la 
misterio deskreskus e forsan tote forrulus, 
quale esas kustumo di misterii explorata. II 
forsan trovus motivo por la stranja prefero 
o sklaveso (nomez ol segun vua gusto) e 
mem por la klauzi astonanta dil testamento. 
Adminime ol esas vizajo vidinda: la vizajo 
di viro a qua mankas mizerikordio; vizajo 
qua bezonas nur montrar su por genitar, en 
la mento di neimpresebla Enfield, odio 
duriva. 

De ta tempo, sioro Utterson frequenteskis 
ta pordo en la butik-stradeto. Matine ante la 
kontor-hori, dimeze kande esis multa aferi e 

tempo mankis, nokte sub la vizajo dil 
nebulizita luno urbal, dum omna lumi ed 
omna hori solitara o komercal, l’advokato 
esis trovita ye sua posteno selektita. 

‘Se lu esas sioro Celo,’ il pensis, ‘me esez 
sioro Trovo.’ 

E tandem ilua pacienteso esis 
kompensita. Esis bona e sika nokto; frosto 
en la aero; la stradi tam neta kam la 
pavimento di balchambro; la strad-lanterni, 
nemovigita da irga vento, skisis desegnuro 
reguloza per lumo ed ombro. Ante dek 
kloki, kande la butiki klozesis, la stradeto 
esis tre solitara e, malgre la basa grondo di 
London omnaloke, tre silencoza. Bruiseti 
fore flugis; soni domal del edifici esis klare 
audebla de amba lateri dil voyo; e la rumoro 
di veno di irga preterpasanto longatempe 
preiris lu. Sioro Utterson esabis ye sua 
posteno dum plura minuti kande il 
remarkis, ke pedpazi stranja e nelauta 
pluproximeskas. Dum ilua patroli noktal il 
kustumabis audar la baroka efekto per qua 
la pedpazi di un persono, ankore tre fora, 
subite distinte saltis ek la vasta zumo e 
kliktado dil urbo. Ma ilua atenco nultempe 
esabis tante akute e decideme kaptita; ed 
havante forta e supersticoza prevido a 

suceso, il retropasis aden l’enireyo dil 
korto. 

La pedpazi rapide pluproximeskis, e 
subite plu laute kreskis dum ke li cirkumiris 
l’extremajo dil voyo. Regardante ek 
l’enireyo, l’advokato balde vidis pri quala 
viro il okupesas. Lu esis mikra e tre nebele 
vestizita, e lua aspekto, mem ye tala disto, 
kelke repugnis la gusto dil spektanto. Ma lu 
iris direte al pordo, transiris la voyo por 
sparar tempo; e venante lu tiris klefo ek sua 
posho simile ad ulu qua venas adche su. 

Sioro Utterson ekpazis e tushis lu ye la 
shultro dum ke lu preterpasis. ‘Sioro Hyde, 
me supozas?’ 

Sioro Hyde retropazis kun sisanta inhalo. 
Ma lua timo esis nur instantal; e quankam 
lu nerekte regardis l’advokato, lu sat 
tranquile respondis: ‘To es mea nomo. 
Quon vu volas?’ 

£ Me vidas, ke vu eniras,’ replikis 
l’advokato. ‘Me esas ancien amiko di 
doktoro Jekyll—sioro Utterson de Gaunt- 
strado—vu certe audis mea nomo; e pro 
renkontrar vu tante konvenante, me pensis, 
ke vu admisus me.’ 

£ Vu ne trovus doktoro Jekyll; lu es 
absenta,’ replikis sioro Hyde, e suflis an la 

klefo. E subite, ma sen adsupre regardar, 
‘Quale vu rikonocis me?’ 

‘Pri vu,’ dicis sioro Utterson, £ ka vu 
obligos me?’ 

‘Kun plezuro,’ respondis l’altru. ‘Quo es?’ 

£ Ka vu lasos me vidar vua vizajo?’ 
demandis l’advokato. 

Sioro Hyde semblis hezitar, e pose, quale 
se pro ula subita reflekto, per mieno 
defianta turnis su ad il; e la du tre fixigite 
regardegis l’una l’altra dum kelka sekundi. 
‘Nun me itere rikonocos vu,’ dicis sioro 
Utterson. £ To forsan esos utila.’ 

£ Yes,’ replikis sioro Hyde, ‘esas bona, ke 
ni renkontris; ed apropo, vu devas havar 
mea adreso.’ E lu donis numero di strado en 
Soho. 

‘Bona Deo!’ pensis sioro Utterson, £ ka lu 
anke meditas pri ta testamento?’ Ma il celis 
sua opinioni e nur grunis recevante 
l’adreso. 

£ E nun,’ dicis l’altru, ‘quale vu konocis 

me?’ 

£ Per deskripto,’ esis la respondo. 

‘De qua?’ 

‘Ni havas amiki komuna,’ dicis sioro 
Utterson. 

‘Kad amiki komuna?’ kelke rauke ekigis 
sioro Hyde. ‘Qua li esas?’ 

‘Jekyll, exemple,’ dicis l’advokato. 

‘II nultempe dicis lo a vu,’ klamis sioro 
Hyde redeskante pro iraco. ‘Me ne supozis, 
ke vu mentius.’ 

‘Nu,’ dicis sioro Utterson, ‘to ne esas 
komplezanta frazo.’ 

L’altru laute grunachis per rido sovaja; e 
quik pose, per rapideso extraordinara, lu 
klefapertabis la pordo e desaparabis aden la 
domo. 

L’advokato kurtatempe stacis pos ke 
sioro Hyde livis il, imajo di destranquileso. 
Pose il lente acensis la stradeto, pauzis pos 
omna un o du pazi e pozis sua manuo adsur 
sua fronto quale homo perplexa. La 
problemo quan il tale marchante debatis 
esis un de klaso rare solvita. Sioro Hyde 
esas pala e nanatra, lu donas impresuro di 
deformeso sen irga mala formo nomebla, lu 
havas rideto desagreabla, lu aparas al 
advokato per sorto de ocidatra mixuro de 
timideso ed audaco, e lu parolabis per 
rauka, susuranta e kelke ruptita voco; ta 
omna punti esis kontre lu, ma ti omna kune 
ne povis explikar la til nun nekonocata 
abomino, repugno, e timo per qui sioro 
Utterson konsideras lu. ‘Certe esas ulo 
altra,’ dicis la jentilulo perplexa. ‘Esas ulo 
altra, se me povus nomar ol. Deo benedikez 

me, la homo semblas esar apene homal! Ulo 
troglodital, ka ne? o kad esas l’anciena kazo 
di doktoro Fell? o kad esas la radio di 
sordida anmo qua tale transpiras tra, e 
transfiguras, olua argila korpo? To lasta, me 
opinionas; nam, ho, mea kompatinda Harry 
Jekyll, se me ultempe lektis la signaturo di 
Satano sur vizajo, esas sur olta di tua nova 
amiko.’ 

Cirkum l’angulo dil stradeto esis placo 
havanta domi anciena e bela, nun la maxim 
multi de oli dekadinta de lia olima stando e 
lugita kom apartamenti e chambri ad omna 
sorti e klasi de homi: map-graberi, arkitekti, 
advokati deshonesta, ed agenti di 
entraprezuri obskura. Un domo, tamen, la 
duesma del angulo, esis ankore okupata da 
un homo; e ye la pordo di olta, qua ankore 
portis granda mieno di richeso e komforto, 
quankam ol nun esas kovrita da obskureso 
ecepte la fenestro ventizanta, sioro Utterson 
haltis e frapetis. Servisto bone vestizita ed 
evoza apertis la pordo. 

£ Ka doktoro Jekyll esas che su, Poole?’ 
questionis l’advokato. 

£ Me saveskos, sioro Utterson,’ dicis Poole, 
du kme lu admisis la vizitanto aden granda 
e komfortoza halo havanta basa plafono, 
pavizita per petro-plaki, kalorizita (segun la 

kustumo di domo rural) da fairo brilanta e 
neinkluzita, e moblizita per chera querka 
armori. ‘Ka vu vartos hike apud la fairo, 
sioro? o ka me donez lumizilo por vu en la 
manjo-chambro?’ 

‘Hike, danko,’ dicis l’advokato, ed il 
proximeskis ed apogis su an l’alta fairo- 
shirmilo. Ta halo, en qua on nun lasis il 
sola, esis kaprico di ilua amiko la doktoro; 
ed Utterson ipsa kustumale parolis pri ol 
kom la maxim agreabla chambro en 
London. Ma tanokte esis tremo en ilua 
sango; la vizajo di Hyde opresis ilua 
memoro; il sentis (quo esis rara che il) 
nauzeo e repugno pri vivo; ed en la 
melankolio di sua anmo il semblis lektar 
minaco en la cintilifado dil fairo-lumo sur la 
polisita armori e la destranquila vaciletado 
dil ombro sur la plafono. II shamis pri sua 
alejo, kande Poole balde rivenis por 
anuncar, ke doktoro Jekyll esas ekirinta. 

‘Me vidis sioro Hyde enirar per l’anciena 
pordo dil disseko-chambro, Poole,’ il dicis. 
‘Ka to esas justa, kande doktoro Jekyll 
absentesas?’ 

‘Tote justa, sioro Utterson,’ respondis la 
servisto. ‘Sioro Hyde havas klefo.’ 

‘Vua mastro semblas grande fidar a ta 
yunulo, Poole,’ l’altru penseme rikomencis. 


32 



£ Yes, sioro, il ya facas lo,’ dicis Poole. £ Ni 
omna es imperita obediar lu.’ 

£ Me ne supozas, ke me hike renkontris 
sioro Hyde, ka yes?’ 

‘Ho, certe ne, sioro. Lu nultempe dineas 
hike,’ respondis la servisto. ‘Fakte, ni nur 
neofte vidas lu en ca parto dil domo; lu 
maxim ofte venas ed iras tra la laboratorio.’ 

£ Nu, bona nokto, Poole.’ 

‘Bona nokto, sioro Utterson.’ 

E l’advokato iris adheme kun tre trista 
kordio. ‘Kompatinda Harry Jekyll,’ il pensis, 
‘me timas, ke il esas en aqui profunda! II 
esis impetuema dum yuneso; tre longe ante 
nun, komprenende; ma en la legaro di Deo 
esas nula limitizanta statuto. Yes, mustas 
esar tala kozo; la fantomo di ul anciena 
peko, la kancero di ul deshonoro celita: 
puniso venas, pede claudo, yari pos ke 
memoro obliviis e su-amo pardonis la falio.’ 
E l’advokato, timigita dal pensajo, 
kurtatempe meditis pri sua propra pasinto, 
tastis en omna anguli di memoro, sen ke 
hazarde ula salt-pupeo di anciena 
abominajo ibe saltez aden la lumo. Ilua 
pasinto esis pasable neblamebla; kelka homi 
povus lektar l’analo di sua vivo kun min 
multa timo; ma il esis humiligita til la polvo 
dal multa malaji quin il facabis, ed itere 

elevita aden sobra e timinda gratitudo pro 
la multa malaji quin il preske facabis, ma 
evitabis. E pose per riveno al unesma temo, 
il trovis esper-cintilo. ‘Ca sioro Hyde, se 
studiata,’ pensis il, ‘ipse certe havas sua 
propra sekretaji; sekretajachi, segun lua 
aspekto; sekretajachi kompare a qui le 
maxim mala di kompatinda Jekyll esez 
quaze sunlumo. Eventi ne povas tale durar. 
Pensar ke ta ento reptas al lito di Harry 
koldigas me; kompatinda Harry, quala 
veko! E la danjero; nam se ta Hyde 
suspektus, ke la testamento existas, lu 
forsan divenus nepacienta heredanto. Yes, 
me mustas pozar mea shultro an la roto,’ il 
pluse pensis, ‘se Jekyll permisas me.’ Nam 
itere il vidis per l’okulo mental, tam klara 
kam diafanajo, la stranja klauzi dil 
testamento. 

DOKTORO JEKYLL 
ESAS TOTE TRANQUILA 


Du semani plu tarde, per bonega chanco, la 
doktoro ofris un de sua agreabla dinei a kin 
o sis amiki, omnu esanta viro inteligenta e 
respektinda ed omnu bona judikanto pri 
bona vino; e sioro Utterson sucesis restar 
pos ke l’altri departis. To ne esis novajo, ma 
eventabis multafoye. Ube Utterson esis 
prizata, il esis grande prizata. Hosti juis 
retenar l’advokato pikanta, kande ti qui 
havas lejera kordii e libera langi ja havas lia 
pedi sur la solio; li juis sidar en ilua ne- 
intruzanta prezenteso, praktikar por 
solitareso, sobrigar lia menti en la richa 
silenco dil viro pos la spenso e tenseso di 
gayeso. Doktoro Jekyll esis nula ecepto a ta 

kustumo; e nun dum ke il sidas trans la 
herdo de il—granda, bone facita, glate 
razata viro evanta kinadek yari, forsan 
kelke ruzema per mieno, ma havanta omna 
signo di kapableso e benigneso—on vidis, 
ke il havis a sioro Utterson sincera ed 
ardoroza afeciono. 

£ Me deziris parolar kun tu, Jekyll,’ 
komencis Utterson. ‘Pri tua testamento.’ 

Intensa observanto forsan remarkabus, 
ke la temo repugnis; ma la doktoro reaktis 
gaye. ‘Mea kompatinda Utterson,’ dicis il, 
‘tu es desfortunoza pro havar tala kliento. 
Me nultempe vidis homo tam ditresoza kam 
tu pro mea testamento; ecepte ta bigota 
pedantulo, Lanyon, pro to quon lu nomis 
mea herezi ciencal. Ho, me savas, ke lu esas 
bonulo—ne frunsez tua fronto—bonega 
kerlo, quan me sempre intencas plu ofte 
vizitar; ma malgre to omna, pedantulo 
bigota; nulsavanta, fanfaronema pedantulo. 
Me nultempe esis plu deceptata pri irga viro 
kam da Lanyon.’ 

‘Tu savas, ke me nultempe aprobis ol,’ 
Utterson dicis, ne-indulgeme retrovenante 
al unesma temo. 

‘Ka mea testamento? Yes, certe, ton me 
savas,’ kelke mordante dicis la doktoro . 
‘Ton tu ja dicis.’ 

£ Nu, ton me itere dicas,’ l’advokato pluse 
dicis. ‘Me saveskis kelko pri yuna Hyde.’ 

La granda e bela vizajo di doktoro Jekyll 
paleskis til la labii, e nigreso venis cirkum 
l’okuli. £ Me ne deziras pluson audar,’ dicis 
il. ‘Me supozis, ke ni konkordabis ne 
retrovenar a ca temo.’ 

£ Lo audita esis abomininda,’ dicis 
Utterson. 

£ Ol chanjus nulo. Tu ne komprenas mea 
situeso,’ replikis la doktoro, per kelke 
necerta maniero. ‘Mea situaciono esas tre 
desfacila, Utterson; mea stando es tre 
stranja—tre stranja. Yen un de ta aferi quin 
on ne povas plubonigar per parolo.’ 

‘Jekyll,’ dicis Utterson, ‘tu konocas me; 
me esas viro fidinda. Konfesez ol 
konfideme; e me ne dubitas, ke me povas 
salvar tu.’ 

£ Mea bon Utterson,’ dicis la doktoro, ‘tu 
es tre bona, tu es grande bona, e me ne 
povas trovar vorti por dankar tu. Me tote 
fidas a tu; me fidus a tu plue kam ad irgu 
vivanta, yes, plue kam a me ipsa, se me 
povus selektar; ma ya la kazo es altra kam 
tu supozas; ol ne es tante mala; e por 
tranquiligar tua kordio, me dicos un kozo a 
tu: instantale kande me volas, me povas 
liberigar me de sioro Hyde. Me donas mea 

manuo a tu kom juro; e me iterante dankas 
tu; e me dicos plusa vorteto, Utterson, quan 
tu certe bone aceptos: ca afero es privata, e 
me pregas, ke tu lasez ol dormar.’ 

Utterson kelkete reflektis dum regardar 
la fairo. 

£ Me ne dubitas, ke tu esas tote justa,’ il 
tandem dicis, e staceskis. 

‘Nu, pro ke ni tusis ca afero, espereble 
lastafoye,’ pluse dicis la doktoro, ‘yen, un 
punto quan me volas ke tu komprenez. Me 
ya havas grand intereso pri kompatinda 
Hyde. Me savas, ke tu vidis ilu; il tale dicis a 
me; e me timas, ke il esis nepolita. Ma me 
ya sincere interesas me, grandege interesas 
me pri ta yunulo; e se me esus forprenita, 
Utterson, me deziras, ke tu promisez a me, 
ke tu toleros il e prokuros ad il ilua yuri. Me 
supozas, ke tu facus lo, se tu omnon savus; 
e mea mento alejesus, se tu promisus.’ 

‘Me ne povas fingar, ke me prizos lu,’ 
dicis l’advokato. 

£ Me ton ne demandas,’ pregis Jekyll, e 
pozis un manuo sur la brakio dil altru; ‘me 
nur demandas yusteso; me nur demandas, 
ke tu helpez ilu, pro egardo a me, kande me 
ne plus esos prezenta.’ 

Utterson facis nerepresebla sospiro. ‘Nu,’ 
dicis il, ‘me promisas.’ 

LA AFERO DIL OCIDO DI 
CAREW 


Preske un yaro plu tarde, dum la monato 
oktobro, 18—, London tresayis pro krimino 
partikulare feroca e mem plu remarkinda 
pro l’alta rango dil viktimo. La detali esis 
poka e timiganta. Servistino qua sole lojis 
en domo ne for la fluvio irabis adsupre por 
enlitigar su ye dek-e-un kloki, cirkume. 
Quankam nebulo rulis adsur l’urbo dum la 
tarda hori, la frua parto dil nokto esis 
sennuba, e la voyo super qua esis la 
chambro dil servistino esis brilante lumizita 
dal plena luno. Semblas, ke el tendencis 
esar romantika, nam el sideskis sur sua 
kesto, qua pozesis sub la fenestro, e 

meditante reveskis. El nultempe (el plorante 
dicis kande el pose naracis l’experienco), 
sentabis su plu tranquila pri omnu o plu 
benigna pri la mondo. E dum ke el sidis, el 
koncieskis pri jentilulo evoza e bela ed 
havanta blanka hararo, qua proximeskis 
alonge la strado; ed avancante por 
renkontrar lu, altra e tre mikra jentilulo, pri 
qua el komence min atencis. Kande li venis 
sat proxime l’unu a l’altru por parolar 
(rekte sub la regardo dil servistino), la 
homo plu evoza reverencis e parolis al altru 
en tre bela e jentila maniero. Ne semblis, ke 
la temo di lua parolo multe importas; ya, 
pro lua gesti, semblis ulfoye, ke lu nur 
demandas informajo pri la voyo; ma la luno 
brilis adsur lua vizajo parolanta, e la yunino 
juis spektar ol, ol semblis exhalar tante 
inocenta e mondumala benigneso, ma anke 
ulo altranga, quale su-kontenteso bone 
fondita. Balde elua regardo vagis al altru, ed 
el surprizesis rikonocar lu kom ula sioro 
Hyde, qua ulfoye vizitabis elua mastro e pri 
qua el konceptabis desprizo. Lu tenis en un 
manuo pezoza bastono, kun qua lu 
ludachis; ma lu ne respondis, e semblis 
askoltar per nepacienteso ne bone celata. E 
pose subite lu eruptis per granda iraco- 
flamo, pedfrapis la pavimento, brandisis la 

bastono, ed agis (tale dicis la servistino) 
quale dementulo. L’oldulo retropazis simile 
ad ulu tre surprizita e kelke ofensita; e pro 
to sioro Hyde supersaltis omna limiti e 
bastonagis il al tero. Ye la sequanta 
instanto, per furio simiatra, lu multafoye 
fulis sua viktimo e donis bato-sturmo, sub 
qua l’osti esis audeble frakasita e la korpo 
springis sur la strado. Pro la hororo di ta 
vidaji e bruisi, la servistino esvanis. 

Esis du kloki matine kande el 
rikoncieskis ed advokis policisti. L’ocidinto 
esis longatempe foririnta; ma ibe sternita 
esis la viktimo meze dil voyo, nekredeble 
mutilita. La bastono per qua l’ago esabis 
facita, quankam ek ligno tre rigida e pezoza, 
esis ruptita ye la mezo pro la forteso di ta 
krueleso senraciona; e l’una parto splitigita 
rulabis aden la kanaleto vicina—l’altra 
parto, sendubite, esabis forportita dal 
ocidinto. Monetuyo ed ora posh-horlojo 
esis trovita en la vesti dil viktimo: ma nula 
vizit-karti o dokumenti ecepte kuverto 
siglita ed afrankita, quan lu probable portis 
al posto-kontoro, e qua havis la nomo e 
l’adreso di sioro Utterson. 

Ol esis sequantamatine livrata al 
advokato, ante ke il vekis; e tam balde kam 
il vidis ol, ed esis informata pri l’evento, il 


43 



extensis labio solena. ‘Me dicos nulo til ke 
me vidabos la kadavro,’ dicis il; ‘to esas 
forsan tre serioza. Bonvole vartez dum ke 
me vestizas me.’ E kun la sama grava 
mieno, il hastis tra sua frua dejuno e 
veturiris al policeyo a qua la kadavro esabis 
portita. Tam balde kam il eniris la celulo, il 
afirmis per kapsigno. 

‘Yes,’ dicis il, ‘me lun rikonocas. Me 
regretas dicar, ke to esas sinioro Danvers 
Carew.’ 

‘Bona Deo, sioro,’ klamis l’oficiro, ‘kad es 
posibla?’ Ed instantale lua okulo brilis pro 
ambicio profesional. ‘Ol incitos grand 
bruiso,’ lu dicis. ‘E vu forsan helpos ni 
trovar la homo.’ E lu kurte naracis to quon 
la servistino vidabis, e montris la bastono 
ruptita. 

Sioro Utterson ja tremis pro la nomo di 
Hyde; ma kande la bastono esis prizentita, 
il ne plus darfis dubitar; quankam ruptita e 
domajita, il rikonocis ol kom olta quan il 
ipsa donacabis ad Henry Jekyll multa yari 
ante lore. 

‘Ka ta sioro Hyde esas kurtstatura?’ il 
questionis. 

‘Tre kurta ed aspektanta tre male, tale 
dicis la servistino,’ dicis l’oficiro. 

Sioro Utterson pensis; pose, ‘Se vu venus 
kun me per mea kabrioleto,’ il dicis levante 
sua kapo, ‘me supozas, ke me povas duktar 
vu a lua domo.’ 

Esis nun non kloki matine, cirkume, ed 
esis l’unesma nebulo dil sezono. Granda 
drapo chokoladea kovris la cielo, ma la 
vento sencese atakis e dispersis ta vapori 
siejata; tale ke, dum ke la kabrioleto reptis 
de strado a strado, sioro Utterson vidis 
astonanta nombro de nuanci e tenebro- 
gradi; nam hike esas tam obskura kam la 
fino di vespero; ed ibe esas brilo de richa e 
livida bruno quale la lumo di ula stranja 
incendio; ed hike, dum instanto, la nebulo 
esas tote ruptita, e febla dilumo-radio brilas 
inter la girlandi vorticanta. La meskina 
quartero di Soho vidita per ta lumeti 
chanjanta, olua voyi fangoza, e 
preterpasanti sordidema, ed olua strad- 
lanterni qui esas nultempe extingita o ri- 
acendita por kombatar ica trauroza ri- 
invado da tenebro, semblis al okuli dil 
advokato simila a quartero di ula urbo en 
koshmaro. Ilua pensaji, same, esis tre 
tristiganta; e regardante la kompanulo di 
ilua veturiro, il kelke kompreneskis ta 
teroro pri la legaro e l’oficiri dil legaro, qua 

povas irgatempe asaltar mem le maxim 
honesta. 

Kande la kabrioleto arivis avan l’adreso 
indikata, la nebulo kelke disipis e montris 
meskina strado ad il, jin-salono, Franca 
restorerio basranga, butiko por vendar 
jurnali po centimo e saladi po du centimi, 
multa pueri shifonizita qui blotisis en 
portiki, e multa mulieri de diversa nacioni 
qui ekiras, klefi en manui, por lia drinkajo 
matinal; e dum la sequanta instanto la 
nebulo itere decensis adsur ta quartero, tam 
bruna kam umbro, e separis il de la 
cirkumaji grosiera. Yen la hemo dil 
preferato di Henry Jekyll; di homo qua esas 
heredonto di quarimo di milion pundi. 

Oldino havanta ivorea vizajo ed hararo 
apertis la pordo. E1 havis maligna vizajo 
glatigita da hipokriteso; ma elua konduto 
esis ecelanta. Yes, el dicis, co es la hemo di 
sioro Hyde, ma lu ne es che su; lu esabis 
che su tre tarde tanokte, ma itere irabis pos 
min kam un horo; to es nule stranja; lua 
kustumi es tre nereguloza, e lu ofte es 
absenta; exemple, til hiere preske du monati 
pasabis sen ke el vidis lu. 

‘Bone, do ni volas vidar lua chambri,’ 
dicis l’advokato; e kande l’oldino komencis 
deklarar, ke to es neposibla, ‘Me plu bone 

dicez a tu qua esas ta homo,’ il pluse dicis. 
‘Yen inspektisto Newcomen di Scotland- 
Yard.’ 

Brileto di odiinda joyo aparis sur la 
vizajo dil oldino. ‘Ha!’ el dicis, ‘lu malagis! 
Quon lu facis?’ 

Sioro Utterson e l’inspektisto regardis 
l’unu l’altru. ‘Lu ne semblas esar kerlo tre 
populara,’ komentis l’inspektisto . ‘E nun, 
mea bon homino, lasez me e ca jentilulo 
traserchar.’ 

En la tota domo, qua ecepte dal oldino 
esis ne-okupata, sioro Hyde uzabis du 
chambri; ma olti esis moblizita per luxozeso 
e bona gusto. Kabineto esis plenigita per 
vino; la pladi esis arjenta, la lit-tuki esis 
eleganta; bona pikturo pendis an la parieto, 
donacajo (quale Utterson supozis) de 
doktoro Jekyll, qua esas gust-experto; e la 
tapisi esis ek multa pili ed agreabla pro 
kolori. Tainstante, tamen, la chambri 
indikis esir recente ed hastoze traserchata; 
vesti jacis sur la pavimento, la poshi turnita 
adextere; tirkesti havanta seruri esis 
apertita; e sur la herdo jacis amaso de griza 
cindri, quale se multa folii esabis brulita. De 
ta cindri l’inspektisto ektiris l’extremajo di 
chekaro qua rezistabis l’ago dil fairo; e 
l’altra parto dil bastono trovesis dop la 

pordo. E pro ke to certigis lua suspekti, 
l’oficiro deklaris su delektata. Vizito al 
banko, ube lu saveskis, ke plura mili de 
pundi esabis kreditita al ocidinto, 
kompletigis lua joyo. 

£ Vu darfas fidar a to, sioro,’ lu dicis a 
sioro Utterson. ‘Me havas lu en la manuo. 
Lu evidente perdis raciono, o lu nultempe 
livabus la bastono o, precipue, brulabus la 
chekaro. Komprenez, pekunio es vivo por la 
homo. Ni bezonas nur vartar lu ye la banko, 
e disdonar l’aviz-folii.’ 

Ico, tamen, ne esis tante facile facebla; 
nam sioro Hyde havis nur kelka konocati— 
mem la mastro dil servistino vidabis lu nur 
dufoye; lua familio esis nedeskovrebla; lu 
nultempe esis fotografita; e ta kelki qui 
povus deskriptar lu multe diferis, quale 
facas observanti vulgara. Li konkordis pri 
nur un punto; e to esis sento pavoriganta 
pri deformuro ne-expresita per qua la 
fuganto impresabis la regardanti. 

INCIDENTO PRI 
LA LETRO 


Esis tarde posdimeze kande sioro Utterson 
iris al pordo di doktoro Jekyll, ube il quik 
admisesis da Poole e duktesis preter la 
koqueyo-kontori e trans la korto qua olime 
esis gardeno til l’edifico qua esas nomata o 
la laboratorio o la disseko-chambri. La 
doktoro komprabis la domo del heredanti di 
kirurgiisto famoza; ed ilua propra gusto 
esante kemial vice anatomial, il chanjabis la 
skopo dil edifico an la bordo dil gardeno. 
Nun esis l’unesma foyo ke l’advokato esis 
aceptata en ta parto dil lojeyo di sua amiko; 
ed il kurioze regardis l’edifico desneta e 
senfenestra, e cirkumregardis kun stranje 
repugnata sento dum ke il transiris la 

teatro, olime turboza per studenti e nun 
vakua e silencoza, la tablo charjata per 
aparati kemial, la pavimento kovrata per 
kesti framizita e desordine kovrata per 
pakig-materio, e la lumo feble falanta tra la 
kupolo nebuloza. Ye la fora extremajo, 
eskalero acensis til pordo kovrata per reda 
burelo; e tra ol sioro Utterson tandem esis 
aceptata aden la studieyo dil doktoro. Ol 
esis granda chambro kontenanta vitra 
armori, moblizata per, inter altra kozi, 
person-spegulego ed afer-tablo, ed ol 
apertesis al korto per tri fenestri polvoza e 
fere stangizita. Fairo brulis sur la herdo; 
acendita lampo pozesis sur la kamen- 
tabulo, nam mem en la domi la nebulo dike 
enireskas; ed ibe, proxim la varmeso, sidis 
doktoro Jekyll, qua aspektis mortale 
malada. II ne staceskis por aceptar sua 
vizitanto, ma extensis kolda manuo ed 
aceptis il per voco chanjita. 

£ E nun,’ dicis sioro Utterson, tam balde 
kam Poole livis, ‘ka tu audis la novajo?’ 

La doktoro tremis. ‘Li klamis ol en la 
placo,’ il dicis. ‘Me audis li en mea manjo- 
chambro.’ 

‘Un vorto,’ dicis l’advokato. ‘Carew esis 
mea kliento, ma tu anke esas kliento, e me 

volas savar to quon me facas. Tu ne esis sat 
dementa celar ica kerlo, ka ne?’ 

‘Utterson, me juras avan Deo,’ klamis la 
doktoro, ‘me juras avan Deo, ke me 
nultempe itere vidos lu. Me ligas mea 
honoro a tu, me es quita de lu en ica 
mondo. Ol tote finas. E lu ya ne deziras mea 
helpo; tu ne konocas lu quale me; lu es 
sekura, lu es tre sekura; atencez me, lu 
nultempe itere esos vidita.’ 

L’advokato desgaye askoltis; il ne prizis 
la maniero febroza di sua amiko. ‘Tu 
semblas esar tre certa pri lu,’ dicis il; ‘e por 
tu, me esperas, ke tu esez justa. Se judicio 
venos, tua nomo forsan aparos.’ 

‘Me es tre certa pri lu,’ replikis Jekyll; 
‘me havas kauzo esar certa quan me ne 
povas explikar ad irgu. Ma es un kozo pri 
qua tu darfas konsilar me. Me havas—me 
recevis letro; e me ne savas, ka me devas 
montrar ol al policistaro. Me deziras lasar ol 
a tu, Utterson; tu saje judikos, me es certa; 
me tante fidas a tu.’ 

‘Tu timas, me supozas, ke ol igus lu esar 
trovata, ka ne?’ questionis l’advokato. 

‘No,’ dicis l’altru. ‘Me ne dicas, ke me 
sucias pri to quon divenos Hyde; me es 
quita de lu. Me pensis pri mea propra 

reputo, quan ca afero odiinda kelke 
expozas.’ 

Utterson meditis kurtatempe; il esis 
surprizita dal egoismo di sua amiko. ‘Nu,’ il 
tandem dicis, ‘lasez me vidar la letro.’ 

La letro skribesis per stranja e rekta 
skribmaniero ed esis signatata ‘Edward 
Hyde’: ed ol indikis, sat kurte, ke la 
bonfacanto dil skribanto, doktoro Jekyll, 
quan lu longatempe tante nedigne 
kompensis po mil jeneroza agi, ne bezonas 
alarmar su pri lua sekureso, pro ke lu havas 
eskap-maniero a qua lu tote fidas. 
L’advokato sat multe prizis ca letro; ol plu 
bone kolorizis l’intimeso kam il expektabis; 
ed il blamis su pro olima suspekti. 

£ Ka tu havas la kuverto?’ il questionis. 

£ Me brulis ol,’ respondis Jekyll, ‘ante ke 
me saveskis pri la kontenajo. Ma ol havis 
nul posto-stampo. La noto esis donita 
manuale.’ 

£ Ka me darfas retenar ico e meditar pri 
ol?’ questionis Utterson. 

£ Me tote volas, ke tu decidez por me,’ esis 
la respondo. ‘Me perdas su-konfido.’ 

£ Nu, me meditos,’ replikis l’advokato. ‘E 
nun un plusa vorto: kad esis Hyde qua 
diktis la klauzo en tua testamento pri ta 
desaparo?’ 

La doktoro semblis kaptita da febleso: il 
ferme klozis sua boko ed afirmis per 
kapsigno. 

£ Me savis lo,’ dicis Utterson. ‘Lu intencis 
ocidar tu. Tu bone eskapis.’ 

£ Me havas to quo es plu utila,’ la doktoro 
solene replikis: ‘Me recevis leciono—ho 
Deo, Utterson, quala lecionon me havis!’ Ed 
il kovris sua vizajo per la manui dum 
instanto. 

Ekirante, l’advokato haltis e kelke 
konversis kun Poole. ‘Incidente,’ dicis il, 
£ esis letro adhike portita hodie: quale 
aspektis la kuriero?’ Ma Poole esis certa, ke 
nulo venabis ecepte per la posto; ‘e nur 
cirkuleri, fakte.’ 

Ca informo forsendis la vizitanto kun 
timi rinovigita. Evidente la letro venabis al 
pordo di la laboratorio; posible ol esis 
skribita en la studieyo; se yes, oportas altre 
judikar e plu prudente traktar ol. Dum ke il 
iris, la jurnal-portisti rauke klamis alonge la 
trotuari: ‘Edituro specal. Shokant ocido di 
Parlamentano.’ To esis la diskurso funeral 
pri l’una amiko e kliento; ed il ne povis 
evitar ula timo, ke la bona reputo di l’altra 
esos glutita dal skandal-vortico. Adminime 
il mustas facar decido delikata; e quankam 
kustumale su-fidema, il dezireskis konsilo. 


55 



On ne darfas direte ganar ol; ma forsan, il 
pensis, on povas incitar ol. 

Balde il sidis an sua propra herdo apud 
sioro Guest, sua chef-klerko, ed inter li, ye 
precize kalkulata disto del fairo, esis botelo 
de partikulare olda vino qua longatempe 
lojabis sensune en la kelero dil domo. La 
nebulo ankore flugante dormis super l’urbo 
dronita, ube la strad-lanterni brilis quale 
karbunkli; e tra la mutigo e sufokigo di la 
nubi falinta, la procesiono dil urbo-vivo 
ankore rulis tra la granda arterii kun sono 
simila ad olta di forta vento. Ma la chambro 
esas gaya pro fairo-lumo. En la botelo, 
l’acidi esas longe ante nun dissolvita; la 
tintivo imperial esas moligita da tempo, 
quale kolori pluricheskas en vitralii; e la 
brilo di varmega posdimezi autunal ye 
viteyi sur kolini esas pronta esar liberigita 
por dispersar la nebuli di London. 
Senkoncie l’advokato laxeskis. Esis nulu de 
qua il celis min multa sekretaji kam sioro 
Guest; ed il ne sempre esis certa, ke il celis 
tam multa sekretaji kam lu intencis. Guest 
ofte irabis al doktoro pri aferi; lu konocis 
Poole; lu apene falius audir pri la 
familiareso di sioro Hyde en ta domo; lu 
forsan inferus: do, ka ne esas bona, ke lu 
videz letro qua povas klarigar ica misterio? 

e precipue pro ke Guest, kom partikulara 
studento e kritikisto pri skribmanieri, 
konsiderus ta ago natural e necesa? La 
klerko, pluse, esas bona konsilanto; lu 
apene lektus tante stranja dokumento sen 
komentar; e segun ta komento, sioro 
Utterson povas decidar pri agi futura. 

‘Esas trista pri sinioro Danvers,’ il dicis. 

‘Yes, sioro, esas. Ol incitas mult emoco 
publika,’ replikis Guest. ‘La homo, 
komprenende, esis dementa.’ 

£ Me deziras audar vua opinioni pri to,’ 
replikis Utterson. ‘Me hike havas 
dokumento en lua propra skribo; ol esas 
nur por ni du, nam me apene savas to quo 
esas facenda; esas mal afero, admaxime. Ma 
yen; evidente l’autografo di ocidinto.’ 

L’okuli di Guest plu multe brilis, e lu quik 
sideskis e pasionoze examenis ol. ‘No, 
sioro,’ lu dicis, ‘ne dementa; ma la 
skribmaniero esas stranja.’ 

£ E segun omna naraci, lu esas tre stranja 
skribanto,’ pluse dicis l’advokato. 

Tainstante la servisto eniris portante 
letreto. 

£ Ka to esas de doktoro Jekyll, sioro?’ 
questionis la klerko. ‘Me supozis, ke me 
rikonocas la skribo. Kad ol esas irgo 
privata, sioro Utterson?’ 

‘Nur invito dinear. Pro quo? Ka vu 
deziras vidar ol?’ 

‘Dum un instanto. Me dankas vu, sioro’; 
e la klerko pozis la du paper-folii l’una apud 
l’altra e diligente komparis la kontenaji. 
‘Danko, sioro,’ lu tandem dicis, e retrodonis 
li amba; ‘ol es tre interesant autografo.’ 

Esis pauzo, dum qua sioro Utterson luktis 
kontre su. ‘Pro quo vu komparis olti, 
Guest?’ il subite questionis. 

‘Nu, sioro,’ respondis la klerko, ‘esas 
kelke stranja simileso; la du skribmanieri 
esas, segun multa punti, identa: nur 
diferante inklinanta.’ 

‘Kelke stranja,’ dicis Utterson. 

‘Esas ya, quale vu dicas, kelke stranja,’ 
replikis Guest. 

‘Ni ne parolez pri ca letreto, vu 
komprenas,’ dicis la mastro. 

‘No, sioro,’ dicis la klerko. ‘Me 
komprenas.’ 

Ma tam balde kam sioro Utterson esis 
tanokte sola, il pozis la letreto aden sua 
seifo e serurklozis ol, ube ol restis de ta 
tempo. ‘Nu!’ il pensis. ‘Henry Jekyll 
kontrafaktas por ocidinto!’ Ed ilua sango 
kolde fluis tra la veini. 

INCIDENTO 
REMARKINDA DI 
DOKTORO LANYON 


Tempo kuris; mili de pundi esis ofrita kom 
rekompenso, nam la morto di sinioro 
Danvers rankorigis kom ofenso publika; ma 
sioro Hyde desaparabis del savo dil 
policistaro quale se lu nultempe existabis. 
Multo pri lua pasinto esis deskovrita, ya, ed 
omno esis infama; naraci aparis pri la 
krueleso dil homo, samtempe senkompata e 
violenta; pri lua vivo abomininda, pri lua 
stranja kamaradi, pri l’odio qua semblis 
cirkondar lua kariero; ma pri lua nuna loko 
esis nula susuro. De la tempo kande lu livis 
la domo en Soho dum la matino dil ocido, lu 
esis pure efacita; e gradope sioro Utterson 

rinormaleskis pos la varmeso di sua pavoro, 
e tranquileskis. La morto di sinioro Danvers 
esis, segun il, preske kompensata da la 
desaparo di sioro Hyde. La maligna influo 
nun fortirite, nova vivo komencis por 
doktoro Jekyll. II venis ek sua retreto, 
rinovigis interrelati kun sua amiki, itere 
divenis lia gasto familiara ed amuzanta; e 
quankam il sempre esabis reputata kom 
karitatozo, il nun esis ne min reputata kom 
religiozo. II esis tre okupata, il esis ofte 
extere, il facis bonaji; ilua vizajo semblis 
apertar su e brilar, quale se per interna 
koncio pri servo; e dum plu kam du monati, 
la doktoro esis serena. 

Dum l’okesma dio di januaro, Utterson 
dineabis che Jekyll kun grupeto; Lanyon 
esabis ibe; e la vizajo dil hosto regardabis de 
l’unu al altru quale olime kande la tri esis 
amiki neseparebla. Ye la 12ma, ed itere ye la 
14ma, la pordo esis klozita kontre 
l’advokato. ‘La doktoro esas inkluzita,’ dicis 
Poole, ‘ed aceptas nulu.’ Ye la 15ma il itere 
vizitis, ed itere esis refuzata; e nun 
kustumante dum du monati vizitar l’amiko 
preske omnadie, il trovis, ke ta riveno a 
solitareso depresas ilua anmo. Dum la 
kinesma nokto il dineis kun Guest; e dum la 
sisesma il vizitis doktoro Lanyon. 


60 



Adminime ibe il ne esis refuzita enirar; 
ma enirinte, il esis shokata dal chanjo dil 
aspekto dil doktoro. II havas komiso por 
sua morto klare skribita sur sua vizajo. La 
rozea homo esas pala; lua karno esas 
forfalinta; il esas videble plu kalva e plu 
evoza; ma ta signi pri rapida dekado korpal 
ne tam multe kaptas la remarko dil 
advokato kam aspekto en l’okuli e qualeso 
en la konduto qua semblas atestar ula 
profunda teroro en la mento. Esis 
neprobabla, ke la mediko timez morto; ma 
ton Utterson esis tentita suspektar. ‘Yes,’ il 
pensis, ‘il esas mediko, il certe komprenas 
sua propra stando, e ke ilua dii esas 
limitizita; e ta savo esas plu granda kam 
esas tolerebla.’ Ma kande Utterson 
komentis pri lua aspekto di maladeso, esis 
per mieno granda ke Lanyon deklaris sua 
kondamneso. 

‘Me experiencis shoko,’ il dicis, ‘e me 
nultempe renormaleskos. Me havas nur 
kelka semani. Nu, vivo esis agreabla; me 
juis ol; yes, sioro, me olime juis ol. Me 
ulfoye opinionas ke, se ni omnon savus, ni 
plu joyus ekirar ol.’ 

‘Jekyll anke esas malada,’ komentis 
Utterson. ‘Ka tu ilun vidis?’ 

Ma la vizajo di Lanyon chanjis, ed il levis 
un manuo tremanta. ‘Me volas ne plus 
vidar od audar pri doktoro Jekyll,’ il dicis 
per voco lauta e neferma. ‘Me tote 
abandonas ta homo; e me pregas, ke tu 
evitez irga aludo a ta quan me konsideras 
kom mortinta.’ 

‘Tut-tut,’ dicis sioro Utterson; e pos longa 
pauzo, ‘Ka me ne povas facar irgo?’ il 
questionis. ‘Ni esas tri tre ancien amiki, 
Lanyon; ni ne vivos por trovar nova amiki.’ 

‘Nulo esas facebla,’ respondis Lanyon; 
‘questionez il.’ 

‘II ne aceptas me,’ dicis l’advokato. 

‘Me ne suprizesas da to,’ esis la respondo. 
‘Uldie, Utterson, pos ke me esas mortinta, 
tu forsan saveskos to quo esas justa e 
nejusta pri ca afero. Me ne povas dicar ol a 
tu. E dume, se tu povas sidar e parolar kun 
me pri altra kozi, per Deo, restez e facez lo; 
ma se tu ne povas evitar ca temo 
maledikita, takaze, per la nomo di Deo, irez, 
nam me ne povas tolerar lo.’ 

Tam balde kam il atingis sua domo, 
Utterson sideskis e skribis letro a Jekyll, 
plendis pri sua exkluzo del domo, e 
questionis pri la kauzo dil rupto inter il e 
Lanyon; e sequantamatine venis longa 
respondo, ofte tre patetika, ed ulfoye 


62 



obskure misterioza. La disputacho kun 
Lanyon esas neremediebla. ‘Me ne blamas 
nia amiko ancien,’ skribis Jekyll, ‘ma me 
partoprenas lua opiniono, ke ni mustas 
nultempe kunvenar. De nun me intencas 
vivar tote solitare; ne esez suprizata, nek 
dubitez pri mea amikeso, se mea pordo esos 
klozita mem a tu. Tu mustas permisar me 
irar segun mea propra voyo obskura. Me 
ipsa pozas puniso e danjero adsur me quan 
me ne povas nomar. Se me es la maxim 
granda de pekanti, me es anke la maxim 
granda de sufranti. Me ne povis supozar, ke 
ca mondo kontenas spaco por sufri e terori 
tante desviriganta; e tu darfas facar nur un 
ago, Utterson, por alejar ca destino, e to 
esas, respektar mea tacemeso.’ Utterson 
astonesis; la maligna influo di Hyde esis 
forprenita, la doktoro retrovenabis a sua 
olima taski ed amiki; un semano ante nun, 
la futuro ridetis per omna promiso por 
oldeso gaya ed honorizita; e nun, pos 
instanto, amikeso, e tranquileso, e la tota 
humoro di ilua vivo esas fushata. Tante 
granda e nepreparata chanjo indikis 
dementeso; ma konsiderante la konduto e 
vorti di Lanyon, plu profunda kauzo certe 
existas. 

Pos plusa semano, doktoro Lanyon 
permanante enlitigis su, e pos plusa du 
semani, cirkume, lu esis mortinta. Dum la 
nokto pos la funero, ye qua il esabis triste 
chagrenigita, Utterson klefklozis la pordo di 
sua afer-chambro, ed ibe sidante en la lumo 
di kandelo melankolioza, ektiris e pozis 
avan su kuverto adresizita per la manuo e 
siglita per la siglilo di sua amiko mortinta. 
‘Privata: nur por la manui di G. J. Utterson 
e kaze ke lu men antemortus, ol esez 
destruktita sen lektesir’; tale ol esis 
emfazoze surskribita; e l’advokato timis 
vidar la kontenajo. ‘Me enterigis l’una 
amiko hodie,’ il pensis: ‘kad ico kustos me 
l’altra?’ Lore il kondamnis la timo kom 
desloyaleso, e ruptis la sigluro. Interne esis 
plusa kuverto, anke siglita, e surskribita, ke 
ol £ ne esez apertita til la morto o desaparo 
di doktoro Henry Jekyll.’ Utterson ne povis 
fidar a sua okuli. Yes, ol esas ‘desaparo’; 
itere hike, quale en la fola testamento quan 
il longe ante nun retrodonabis al autoro, 
itere hike l’ideo pri desaparo e la nomo di 
Henry Jekyll esas kunligita. Ma en la 
testamento, ta ideo venabis pro sugesto 
minacanta dil homo Hyde; ol esis ibe pozita 
pro skopo tro evidenta e tro hororinda. 
Skribita dal manuo di Lanyon, quon ol 

signifikas? Granda kuriozeso kaptis la 
fideikomisario, il deziris ne atencar 
l’interdikto e quik saltar al fundo di ta 
misterii; ma honoro profesional e fido al 
amiko mortinta esas rigoroza devi; e la 
kuverto dormis en l’angulo maxim interna 
di la seifo privata. 

Mortifikar kuriozeso esas un kozo, vinkar 
ol esas altra; ed on dubitez se, de ta dio, 
Utterson deziris la kompaneso di sua amiko 
transvivanta per la sama avideso. II benigne 
pensis pri il; ma ilua pensaji esis 
destranquila e timoza. II ya iris por vizitar; 
ma il forsan sentis alejeso kande lu esis 
refuzata; forsan, en la kordio, il preferis 
parolar kun Poole an la solio, cirkondata dal 
aero e bruiso dil urbo, kam esar admisita 
aden ta domo di voluntala enkarcerigo, e 
sidar e parolar kun olua inkluzanto 
nekomprenebla. Poole ya havis nula 
agreabla novajo komunikenda. Semblis ke 
la doktoro, nun plu multe kam antee, 
inkluzas su en sua studieyo super la 
laboratorio, ube il ulfoye mem dormas; il 
esas en mala stando, il esas tre tacema, il ne 
lektas; semblas quale se ulo depresas ilua 
mento. Utterson tante kustumeskis la 
nechanjanta karaktero di ta raporti, ke il 
gradope minigis la frequeso di ta viziti. 

INCIDENTO YE LA 
FENESTRO 


Eventis sundie, dum ke sioro Utterson 
segun kustumo promenis kun sioro Enfield, 
ke lia voyo itere iris tra la stradeto; e 
venante avan la pordo, li amba haltis por 
regardar ol. 

‘Nu,’ dicis Enfield, ‘ta historio adminime 
finas. Ni ne plus vidos sioro Hyde.’ 

‘Ton me esperas,’ dicis Utterson. ‘Ka me 
dicis a tu, ke me ulfoye vidis lu, e 
partoprenis tua repugno?’ 

‘Esis neposibla facar l’una sen facar 
l’altra,’ respondis Enfield. ‘Ed incidente, 
kam qual asno tu probable konsideris me, 
pro ke me ne savis, ke olta es la dopa 

enireyo dil domo di doktoro Jekyll! Esis 
partale pro tu, ke me deskovris lo.’ 

‘Nu, tu deskovris lo, ka yes?’ dicis 
Utterson. ‘Ma se yes, ni devas irar aden la 
korto e regardar la fenestri. E por vere 
parolar, me esas destranquila pri 
kompatinda Jekyll; e me opinionas, ke mem 
de extere la prezenteso di amiko helpos il.’ 

La korto esis tre koldeta e kelke 
humideta, e plena de frua krepuskulo, 
quankam la cielo, alte supere, ankore esis 
hela per sunkusho. Del tri fenestri, la meza 
esis mi-apertita; e sidante proxime apud ol, 
juante la aero per infinita chagreno quale 
karcerano nekonsolacebla, Utterson vidis 
doktoro Jekyll. 

‘Quo! Jekyll!’ il kriis. ‘Me esperas, ke tu 
esas plu bona.’ 

£ Me esas tre trista, Utterson,’ 
melankolioze respondis la doktoro, ‘tre 
trista. To ne longe duros, me dankas Deo.’ 

‘Tu tro longe restas interne,’ dicis 
l’advokato. ‘Tu devas esar exter la domo, 
por flogar la sang-cirkulo quale sioro 
Enfield e me. (Yen mea kuzo—sioro Enfield 
—doktoro Jekyll.) Nu, venez; prenez tua 
chapelo e rapide promenez kun ni.’ 

‘Tu es tre bona,’ l’altru sospiris. ‘Me 
multe prizus lo; ma no, no, no, es tote 

neposibla; me ne audacas. Ma ya, Utterson, 
me multe joyas vidar tu; es advere granda 
plezuro; me invitus tu e sioro Enfield enirar, 
ma la loko es ya nekonvenanta.’ 

‘Nu,’ bonhumore dicis l’advokato, ‘la 
maxim bona ago quan ni povas facar esas 
restar hike por parolar kun tu de ca loko.’ 

‘Precize ton me esis pronta propozar,’ 
replikis la doktoro kun rideto. Ma la vorti 
esis apene parolata ante ke la rideto esis 
frapita de ilua vizajo e sucedata da 
expresuro di tala teroro e desespero abjekta 
quala frostigis la sango dil du suba jentiluli. 
Li vidis ol nur instantale, nam la fenestro 
esis quik klozita; ma ta videto esis sata, e li 
turnis su e senvorte livis la korto. Anke 
taceme li trairis la stradeto; e ne til ke li 
venabis aden vicina strado, ube mem sundie 
esis ankore vivo-movi, sioro Utterson 
tandem turnis su e regardis sua kompanulo. 
Li amba esis pala; ed esis komuna hororo en 
lia okuli. 

‘Deo pardonez ni, Deo pardonez ni,’ dicis 
sioro Utterson. 

Ma sioro Enfield nur tre serioze afirmis 
per kapsigno ed itere taceme avaniris. 

L’ULTIMA NOKTO 


Sioro Utterson sidis an sua herdo dum 
vespero pos la dineo kande il surprizesis 
recevar vizito de Poole. 

£ Ma nu, Poole, pro quo vu venas adhike?’ 
il kriis; e quik itere regardante lu, ‘Quo 
afliktas vu?’ il pluse dicis; ‘ka la doktoro 
esas malada?’ 

‘Sioro Utterson,’ dicis la homo, ‘ulo mal 
eventas.’ 

‘Sideskez, e yen, glaso de vino por vu,’ 
dicis l’advokato. ‘Nun ne hastez, e klare 
dicez to quon vu deziras.’ 

‘Vu savas la maniero dil doktoro, sioro,’ 
replikis Poole, ‘e quale il inkluzas su. Nu, il 
ankore es inkluzita en sua studieyo; e me 
ne prizas lo, sioro, me dezirus mortar se me 
prizus lo. Sioro Utterson, me timas.’ 

‘Nu, mea bonulo,’ dicis l’advokato, ‘esez 
explicita. Quon vu timas?’ 

‘Me timas dum semano, cirkume,’ 
replikis Poole, ed obstineme ne atencis la 
questiono, ‘e me povas ne plus tolerar.’ 

L’aspekto dil homo abundante afirmis lua 
vorti; lua maniero esis male chanjata; ed 
ecepte l’instanto kande lu unesme anuncis 
sua teroro, lu ne mem unfoye regardis 
l’advokato rekte en l’okuli. Mem nun lu 
sidis, la glaso de vino negustata sur la 
genuo, sua regardo vers paviment-angulo. 
‘Me povas ne plus tolerar,’ lu repetis. 

‘Askoltez,’ dicis l’advokato, ‘me vidas, ke 
vu havas ula bona kauzo, Poole; me vidas, 
ke ulo serioze mala eventas. Esforcez dicar, 
quo esas.’ 

‘Me opinionas, ke esas mala stroko,’ 
rauke dicis Poole. 

‘Mala stroko!’ kriis l’advokato, multe 
timigita, e do kelke tendencante esar 
iracema. ‘Qua mala stroko? Quon la homo 
volas dicar?’ 

‘Me ne audacas dicar, sioro,’ esis la 
respondo; ‘ma ka vu venos ed ipse vidos?’ 

L’unika respondo di sioro Utterson esis 
staceskar e prenar sua chapelo e surtuto; 
ma il astonate observis la granda alejo qua 
aparis en la vizajo dil servistulo, e forsan ne 

min astonate, ke la vino esas anke negustita 
kande lu forpozas ol por sequar. 

Esis sovaja, kolda, ordinara nokto di 
marto, kun pala luno qua jacis sur sua 
dorso quale se la vento inklinabis el, e kun 
fluganta nub-amaso havanta texuro maxim 
diafana e ragatra. La vento desfaciligis 
konverso e flogis la sango aden la vizajo. Ol 
anke semblis forbalayir promenanti del 
stradi; nam sioro Utterson pensis, ke il 
nultempe vidabis ta London-quartero esar 
tante dezertita. II forsan dezirabus, ke ol 
esez altre; nultempe dum vivo il koncieskis 
pri tante akuta deziro vidar e tushar sua 
kunhomi; nam malgre lukto, desesperiganta 
anticipo pri kalamitato invadis ilua mento. 
La placo, kande li arivis, esis plena de vento 
e polvo, e la tenua arbori en la gardeno 
flogis la barilo. Poole, qua totavoye 
mantenabis avanco per un o du pazi, nun 
haltis meze dil pavaro, e malgre la vetero 
mordanta, desmetis sua chapelo e vishis sua 
fronto per reda posh-tuko. Ma malgre lua 
hasto, ne esis la roso di exerco quan lu 
forvishis, ma la humideso di ula angoro 
sufokanta; nam lua vizajo esis blanka e lua 
voco parolante esis rauka e ruptita. 

£ Nu, sioro,’ lu dicis, ‘ni es hike, e Deo 
grantez ke nulo mal eventez.’ 

‘Amen, Poole,’ dicis l’advokato. 

Ye to la servistulo frapetis per maniero 
tre cirkonspekta; la pordo esis apertita sur 
la kateno; e voco questionis del internajo, 
‘Kad es tu, Poole?’ 

‘Es bona,’ dicis Poole. ‘Apertez la pordo.’ 
La halo, kande li eniris, esis brilante 
lumizita; la fairo esis ardoroza; e cirkum la 
herdo la tota servistaro, viri e mulieri, stacis 
en turbo quale mutonaro. Vidante sioro 
Utterson, la servistino histeriale ploretis; e 
la koquistino, kriante, ‘Deo esez benedikita! 
yen, sioro Utterson,’ avankuris quale se por 
embracar il. 

‘Quo, quo? Ka vi omna asistas?’ desafable 
dicis l’advokato. ‘Tre neregulal, tre 
nedecant; via mastro esus tre deskontent.’ 

‘Li timas,’ dicis Poole. 

Kava silenco sequis, nulu protestis; nur la 
servistino plu laute ploris. 

‘Tacez!’ Poole dicis ad el kun feroceso 
qua atestis lua propra stando nervoza; e 
fakte, kande la yunino tante subite lautigis 
la lamento, li omna tresayis e turnis su vers 
l’interna pordo kun vizaji terorinde 
expektanta. ‘E nun,’ duris la servistulo al 
kultel-yunulo, ‘donez kandelo a me, e ni 
quik agos.’ E pose lu pregis, ke sioro 

Utterson sequez lu, e duktis il al dopa 
gardeno. 

‘Nun, sioro,’ dicis lu, ‘vu venez tam dolce 
kam posible. Me volas ke vu audez, e me ne 
volas ke vu esez audita. E komprenez, sioro, 
se il hazarde invitus vu enirar, ne irez.’ 

La nervi di sioro Utterson, pro ta 
neanticipita fino, tante tresayis, ke il preske 
vacilis; ma il rekuperis sua kurajo e sequis 
la servistulo aden la laboratorio-edifico e 
tra la teatro kirurgial ed inter olua kesti 
framizita e boteli, til la bazo dil eskalero. 
Hike Poole gestis, ke il apude stacez ed 
askoltez; dum ke lu ipsa, forpozante la 
kandelo e forte ed evidente sumnante sua 
rezolvo, acensis la gradi e per kelke necerta 
manuo frapetis la reda burelo dil kontor- 
pordo. 

‘Sioro Utterson, sioro, demandas vidar 
vu,’ lu vokis; e samtempe, itere violentoze 
gestis, ke l’advokato askoltez. 

Voco respondis de interne: ‘Dicez, ke me 
ne povas vidar irgu,’ ol plendante dicis. 

‘Danko, sioro,’ dicis Poole havanta tono 
kelke simila a triumfo en la voco; e preninte 
la kandelo, lu retroduktis sioro Utterson 
trans la korto ed aden la granda koqueyo, 
ube la fairo esis extingita e la skarabei saltis 
sur la pavimento. 

‘Sioro,’ lu dicis, e direte regardis sioro 
Utterson, ‘ka to esis la voco di mea mastro?’ 

‘Ol semblas esar multe chanjita,’ 
respondis l’advokato, tre pala, ma anke 
direte lun regardis. 

‘Ka chanjita? Nu, yes, tale me supozas,’ 
dicis la servistulo. ‘Ka me esas de duadek 
yari en la domo di ca viro por esar dupigita 
pri ilua voco? No, sioro; mastro es 
mortigita; il esis mortigita ok dii ante nun, 
kande ni audis il kriar la nomo di Deo; e ta 
qua es en ta chambro vice il, e pro quo ol 
restas ibe, esas kozo qua krias a Cielo, sioro 
Utterson!’ 

‘To esas tre stranja naraco, Poole; to esas 
kelke extravaganta naraco, mea amiko,’ 
dicis sioro Utterson, e mordis sua fingro. 
‘Supozez, ke esas quale vu supozas; 
supozez, ke doktoro Jekyll esis—nu, 
mortigita, quo incitus la mortiginto restar? 
Lo ne suportas inquesto rigoroza; lo ne esas 
racionoza.’ 

‘Nu, sioro Utterson, vu es desfacile 
satisfacata homo, ma me ya satisfacos vu,’ 
dicis Poole. ‘Dum ca tota semano (vu darfas 
saveskar) il, od ol, od irge qua lojas en ta 
studieyo, kriis nokte e die por ul sorto de 
medikamento e ne povas obtenar ol segun 
su. Esis ulfoye ilua kustumo—la kustumo dil 

mastro, me volas dicar—skribar sua imperi 
sur paper-folio e jetar ol adsur l’eskalero. Ni 
havis nulo altra dum ca semano pasinta; 
nulo altra ma paper-folii, e pordo klozita, e 
mem la repasti ibe pozita es sekrete 
enportita kande nulu spektas. Nu, sioro, 
omnadie, yes, e dufoye e trifoye dum la 
sama dio, esas imperi e lamenti, e me esas 
rapide sendita ad omna farmaciisti en 
l’urbo. Omnafoye kande me retroportas ta 
kozi, esas altra folio qua imperas me 
retroportar ol, pro ke ol ne es pura, ed altra 
impero irar ad altra firmo. Ca drogo es tre 
akute dezirata, sioro, por quo me ne savas.’ 

£ Ka vu havas uli de ta paper-folii?’ 
questionis sioro Utterson. 

Poole tastis en sua posho e transdonis 
letreto krumplita, quan l’advokato 
inklinante su plu proxime al kandelo 
sorgeme exploris. Olua kontenajo esis lo 
sequanta: ‘Doktoro Jekyll prizentas sua 
saluti al siori Maw. II certigas da li, ke lia 
recenta specimeno esas despura e tote 
neutila por ilua nuna skopo. En la yaro 18— 
doktoro J. kompris kelke granda quanto del 
siori M. II nun pregas, ke li serchez per la 
maxim diligenta sorgo, e se ankore restas 
irga quanto havanta ta sama qualeso, 
bonvole quik sendez ol ad il. Kusto ne esas 

konsiderinda. L’importo di to a doktoro 
Jekyll povas apene esar exajerata.’ Til nun 
la letreto esis sat kalma, ma hike per subita 
sputajo del plumo, l’emoco dil skribanto 
eruptis. ‘Per Deo,’ il pluse skribabis, ‘trovez 
ula quanto di lo olima por me.’ 

‘To esas stranja letreto,’ dicis sioro 
Utterson; e bitre, ‘Pro quo vu havas ol 
apertita?’ 

‘La homo che Maw esis tre iracoza, sioro, 
e lu retrojetis ol a me quale se ol es tanta 
fango,’ respondis Poole. 

‘Esas sendubite la skribo dil doktoro, ka 
ne?’ rikomencis l’advokato. 

‘Me opinionas, ke ol semblas esar,’ kelke 
budeme dicis la servistulo; e per altra voco, 
‘Ma quon importas skribmaniero?’ lu dicis. 
‘Me vidis lu! ’ 

‘Ka vidis lu?’ repetis sioro Utterson. 
‘Nu?’ 

‘To es!’ dicis Poole. ‘Eventis tale. Me 
subite venis aden la teatro del gardeno. 
Semblas ke lu ekirabis por serchar ta drogo 
od irge qua ol es; nam la pordo dil studieyo 
esis apertita, e lu esis ibe ye la fora 
extremajo dil chambro e traserchis inter la 
kesti. Lu adsupre regardis kande me eniris, 
emisis sorto de krio, ed hastis adsupre aden 
la studieyo. Esis nur dum un minuto ke me 

vidis lu, ma la hari herisesis sur mea kapo 
quale pikili. Sioro, se ilta esis mea mastro, 
pro quo lu havis maskilo sur sua vizajo? Se 
ilta esis mea mastro, pro quo lu kriis quale 
rato, e kuris de me? Me servas il sat longe. 
E pose...’ La homo pauzis e tranis un 
manuo trans sua vizajo. 

‘Esas tre stranja cirkonstanci,’ dicis sioro 
Utterson, ‘ma me opinionas, ke me videskas 
dilumo. Vua mastro, Poole, evidente esas 
kaptita da un de ta maladesi qui tormentas 
e deformas la sufranta malado; ergo, me 
supozas, la chanjo di ilua voco; ergo, la 
maskilo e l’evito de ilua amiki; ergo, ilua 
avideso trovar ca drogo, per qua la 
kompatindulo retenas ul espero tandem 
risaneskar—Deo grantez, ke il ne esez 
dupigita! Yen mea explikajo; ol esas sat 
trista, Poole, yes, e konsiderar ol konsternas 
on; ma ol esas evidenta e naturala, bone 
koheras, e liberigas ni de omna alarmi 
ecesegiva.’ 

‘Sioro,’ dicis la servistulo, nun pale 
makulizite, ‘ta kozo ne esis mea mastro, yen 
la vereso. Mea mastro,’ nun lu 
cirkumregardis e susureskis— ‘esas viro 
altstatura e bone fasonita, ed ilta esis plu 
nanatra.’ Utterson esforcis protestar. ‘Ho, 
sioro,’ kriis Poole, ‘ka vu supozas, ke me ne 

konocas mea mastro pos duadek yari? Ka 
vu supozas, ke me ne savas quante alte lua 
kapo atingas an la pordo-kadro, ube me 
vidis il dum omna matino di mea vivo? No, 
sioro, ta kozo en la maskilo ne esis doktoro 
Jekyll; ed es la fido di mea kordio, ke ocido 
es facita.’ 

‘Poole,’ replikis l’advokato, ‘se vu dicas 
lo, esos mea devo deskovrar ol. Quankam 
me deziras egardar l’emoci di vua mastro, 
quankam me perplexeskas pro ca letreto 
qua semblas pruvar ke il ankore vivas, me 
konsideros ol kom devo forsar ta pordo.’ 

‘Ha sioro Utterson, to es ya parolo!’ kriis 
la servistulo. 

‘E nun venas la duesma questiono,’ pluse 
dicis Utterson: ‘Qua facos ol?’ 

‘Nu, vu e me,’ esis la respondo sentima. 

‘Tre bone dicita,’ replikis l’advokato; ‘ed 
irge quo eventos, me laboros por certigar, 
ke vu sibisez nula detrimento.’ 

‘Esas hakilo en la teatro,’ pluse dicis 
Poole; ‘e vu povas prenar la fair-pikilo del 
koqueyo por vu.’ 

L’advokato prenis ta kruda ma pezoza 
utensilo per sua manuo, e ponderis ol. ‘Ka 
vu savas, Poole,’ il dicis, adsupre 
regardante, ‘ke vu e me preparas pozar ni 
ad ula danjero?’ 

‘Tale vu darfas dicar, sioro, yes,’ 
respondis la servistulo. 

‘Do esas bona, ke ni esez kandida,’ dicis 
l’altru. ‘Ni amba pensas plu multo kam ni 
dicis; ni esez sincera. Ta figuro maskita 
quan vu vidis, ka vu rikonocis ol?’ 

‘Nu, sioro, ol iris tante rapide, e l’ento 
esis tante inklinanta, ke me apene povus 
jurar pri ol,’ esis la respondo. ‘Ma se vu 
volas dicar, kad esis sioro Hyde?—nu, yes, 
tale me opinionas! Komprenez, ol havis 
simila grandeso; ed ol havis la sama 
maniero rapid e lejer; e qua altru povus 
enirar per la laboratorio-pordo? Vu ne 
oblivias, sioro, ke lor l’ocido lu ankore havis 
la klefo, ka yes? Ma to ne es omno. Me ne 
savas, sioro Utterson, ka vu ultempe 
renkontris ta sioro Hyde?’ 

‘Yes,’ dicis l’advokato, ‘unfoye me 
kunparolis lu.’ 

‘Do vu mustas savar tam bone kam ni 
omna, ke esas ulo stranja en ta jentilulo— 
ulo quo konsternas homo—me ne savas 
quale juste dicar lo, sioro, ultre lo: ke on 
sentas ulo kolda e dina en la medulo.’ 

‘Me konfesas, ke me sentis ulo simila a 
vua deskripto,’ dicis sioro Utterson. 

‘Exakte, sioro,’ replikis Poole. ‘Nu, kande 
ta maskita ento quale simio saltis de inter la 

kemiaji ed hastis aden la studieyo, ta sento 
kuris alonge mea spino quale glacio. Ho, me 
savas, ke lo ne es pruvo, sioro Utterson. Me 
es sat erudita por to; ma viro havas sua 
senti, e me juras per la biblo, ke ol esis sioro 
Hyde!’ 

‘Yes, yes,’ dicis l’advokato. ‘Mea timo 
tendencas vers la sama konkluzo. 
Maligneso, me timas, fondita—nam 
maligneso certe esus genitita— sur tala 
interrelato. Yes, advere, me kredas vu; me 
supozas, ke kompatinda Harry esas 
mortigita; e me supozas, ke ilua mortiginto 
(por qua skopo nur Deo povas dicar) ankore 
celas su en la chambro di sua viktimo. Nu, 
nia nomo esez venjo. Sumnez Bradshaw.’ 

La lakeo venis pro la sumno, tre pala e 
nervoza. 

‘Kalmeskez, Bradshaw,’ dicis l’advokato. 
‘Anticipo, me savas, afektas vi omna; ma ni 
nun intencas finigar ol. Poole e me forsos la 
pordo aden la studieyo. Se omno esas bona, 
mea shultri esas sat larja por suportar la 
blamo. Dume, kaze ke eventos irga advera 
malajo, o kaze ke irga malfacanto esforcas 
eskapar per la dopa pordo, vu e la yunulo 
irez cirkum l’angulo portante du forta 
bastoni e postenizar vi ye la pordo dil 

laboratorio. Ni vartos dum dek minuti por 
ke vi atingez via posteni.’ 

Dum ke Bradshaw foriris, l’advokato 
regardis sua posh-horlojo. ‘E nun, Poole, ni 
irez a nia posteni,’ il dicis; e pozante la fair- 
pikilo sub sua brakio, il avaniris aden la 
korto. La nubi amasigabis su avan la luno, e 
nun la nokto esis tre obskura. La vento, qua 
forsis su per frapeti e brizi aden ta profunda 
shakto dil edifico, vaciligis la lumo dil 
kandelo cirkum lia pedpazi, til ke li eniris la 
shirmanta teatro, ube li taceme sideskis por 
vartar. London solene zumis cirkume; ma 
plu proxime la silenco esis ruptita nur da la 
soni di pedpazi qui iras adavane e retroe sur 
la pavimento dil studieyo. 

‘Tale ol marchas totadie, sioro,’ susuris 
Poole; ‘y es > e dum la maxim granda parto 
dil nokto. Nur kande nova specimeno venas 
del farmaciisto es poka pauzo. Ha, es mala 
koncienco qua es tala enemiko di repozo! 
Ha, sioro, es sango abomininde ekvarsata 
per omna pazo! Ma itere askoltez, kelke plu 
atencoze—pozez la kordio aden l’oreli, sioro 
Utterson, e dicez, ka to es la pazo dil 
doktoro?’ 

La pazi movis lejere e stranje, per ula 
pavonumo, quankam li tante lente iris; ol 
esis ya diferanta de la pazo pezoza e 

stridanta di Henry Jekyll. Utterson sospiris. 
£ Ka nultempe esas ulo altra?’ 

Poole afirmis per kapsigno. ‘Ulfoye,’ lu 
dicis. ‘Ulfoye me audis ol plorar!’ 

‘Plorar? Quale?’ dicis l’advokato, 
koncieskante subita koldeso pro hororo. 

‘Plorante quale homino od anmo perdita,’ 
dicis la servistulo. ‘Me tante emocigite 
foriris, ke me povus anke plorar.’ 

Ma la dek minuti finis. Poole desenterigis 
la hakilo de sub amaso de pakigo-palio; la 
kandelo esis pozita adsur la maxim proxima 
tablo por lumizar l’atako, e li proximeskis 
kun respiro retenita adube ta pacienta 
pazado ankore iris adavane e retroe, 
adavane e retroe, en la quieteso dil nokto. 

‘Jekyll,’ kriis Utterson per lauta voco, ‘me 
postulas vidar tu.’ II pauzis dum minuto, ma 
esis nula respondo. ‘Me honeste avertas tu, 
nia suspekto esas ecitata, e me mustas vidar 
tu,’ il pluse dicis, ‘se ne per yusta moyeno, 
takaze per desyusta! se ne per tua 
konkordo, takaze per kruda forso!’ 

‘Utterson,’ dicis la voco, ‘per Deo, esez 
kompatema!’ 

‘Ha, to ne es la voco di Jekyll—es la voco 
di Hyde!’ kriis Utterson. ‘Abatez la pordo, 
Poole!’ 

Poole ociligis la hakilo adsuper sua 
shultro; la frapo tremigis l’edifico, e la rede 
burelizita pordo saltis kontre la seruro e 
charniri. Trauroza kriacho, quale pro pura 
teroro bestial, sonis del studieyo. Itere 
adsupre iris la hakilo, ed itere la paneli 
resonis e la kadro saltis; quarfoye falis la 
frapi; ma la ligno esis forta e la metalajaro 
esis ecelante facita; e ne ante la kinesma 
foyo esis la seruro frakasita e la ruinita 
pordo adinterne falis adsur la tapiso. 

L’atakanti, konsternata da lia propra 
violento e da la silenco qua sequis ol, 
kelkete retropazis ed enregardis. Ibe esis la 
studieyo avan lia okuli en la tranquila 
lamp-lumo, bona fairo brilis e krepitis sur la 
herdo, la bolio-krucho kantis sua febla 
melodio, un o du tirkesti esis apertita, 
pagini esis nete ordinita sur la afero-tablo, e 
plu proxime al fairo, l’utensili esis pozita 
por teo: on dicabus, ke ol esas un de la 
maxim serena chambri ed, ecepte la vitra 
armori plena de kemiaji, la maxim ordinara 
chambro tanokte en London. 

Meze di ol jacis la korpo di viro 
hororinde tordita ed ankore konvulsanta. Li 
pedpinte pluproximeskis, turnis ol adsur la 
dorso e vidis la vizajo di Edward Hyde. Lu 
esis vestizita per vesti multe tro granda, 

vesti dil grandeso dil doktoro; la tendini dil 
vizajo ankore movis per simileso di vivo, 
ma vivo esis tote forpasinta; e per la fialo 
aplastita en la manuo e la forta odoro di 
kerni qua pendis en la aero, Utterson savis, 
ke il regardas la kadavro di su-ocidinto. 

‘Ni venas tro tarde,’ il severe dicis, ‘sive 
por salvar sive por punisar. Hyde esas irinta 
a sua judicio; e nur restas, ke ni trovez la 
kadavro di vua mastro.’ 

La plu granda parto dil edifico esis 
okupata dal teatro, qua plenigis preske la 
tota ter-etajo ed esis lumizita de supre, e da 
la studieyo, qua esis supera etajo ye un 
extremajo e di qua la fenestri apertesis a la 
korto. Koridoro ligis la teatro al pordo aden 
la stradeto; e per olta la studieyo aparte 
komunikis per duesma eskalero. Esis anke 
plura kabineti obskura e kelero spacoza. Li 
nun tote exploris olti omna. Singla kabineto 
bezonis nur regardeto, nam li omna esis 
vakua, ed omno, segun la polvo qua falis del 
pordi, esabis longatempe neapertita. La 
kelero ya plenigesis per eskombri 
desordinita, de la tempo dil kirurgiisto qua 
lojabis ibe ante Jekyll; ma mem apertante la 
pordo li esis avertita pri la vaneso di plusa 
sercho da la falo di vera mato ek araneo-reti 
qui dum yari kovrabis l’enireyo. Nulloke 

esis traco di Henry Jekyll mortinta o 
vivanta. 

Poole predfrapis la petro-plaki dil 
koridoro. ‘II mustas hike esar enterigita,’ lu 
dicis, ed askoltis la sono. 

‘Od il forsan fugis,’ dicis Utterson, e 
turnis su por explorar la pordo al stradeto. 
Ol esis klefklozita; ed apud ol sur la petro- 
plaki li trovis la klefo, ja makulizita da 
rusto. 

‘To ne aspektas uzata,’ komentis 
l’advokato. 

‘Uzata!’ ekis Poole. ‘Ka vu ne vidas, sioro, 
ke ol es ruptita? quale se homo fulis sur ol.’ 

‘Yes,’ pluse dicis Utterson, ‘e la fenduri 
anke esas rustizita.’ La du homi timoze 
regardis l’una l’altra. ‘Ton me ne povas 
komprenar, Poole,’ dicis l’advokato. ‘Ni 
retroirez al studieyo.’ 

Li taceme acensis l’eskalero, ed ankore 
intermitante regardante la kadavro pro 
timo, plu komplete exploris la kontenajo dil 
studieyo. Sur un tablo esis traci di laboro 
kemial, diversa mezurita amasi de ula 
blanka salo pozita sur vitra subtasi, quale se 
por experimento de qua la desfortunozo 
esis preventita. 

‘To es la sam drogo quan me sempre 
portis ad il,’ dicis Poole; e dum ke lu parolis, 

la bolio-krucho kun bruiso tresayiganta 
superboliis. 

Olta tiris li al herdo, ube la berjero esis 
komfortoze pozita, e la te-utensili esis 
pronta ye la kudo dil sidanto, mem sukro 
en la taso. Esis plura libri sur tabulo; un 
libro jacis apertita apud la te-utensili, ed 
Utterson astonesis trovar, ke ol esas pia 
verko, pri qua Jekyll plurfoye expresabis 
granda estimo, nun notizita da ilua propra 
skribo per blasfemi astonanta. 

Pos to, dum traserchar la chambro, la 
serchanti venis a spegulego, aden qua li 
nevolante regardis kun hororo. Ma ol esis 
turnata por ke ol reflektez nulo ecepte la 
rozea brilo qua kolorizis la plafono, la fairo 
qua cintilihs kom cent reflektaji de la vitro 
dil armori, ed anke lia propra vizaji timoza 
e pala qua inklinesis por enregardar. 

£ Ca spegulo vidis stranjaji, sioro,’ susuris 
Poole. 

£ E certe nulo plu stranja kam ol ipsa,’ 
ekigis l’advokato per la sama tono. ‘Nam 
quon Jekyll—’ il haltis ye ta vorto pro 
shoko, ma vinkis la febleso—‘quon Jekyll 
volis per ol?’ il dicis. 

£ Vu darfas ton dicar!’ dicis Poole. Pose li 
turnis su al afer-tablo. Sur la skribtablo 
inter la neta rango de dokumenti, granda 

kuverto esis pozita qua havis, en la skribo 
dil doktoro, la nomo di sioro Utterson. 
L’advokato dessiglis ol, e plura inkluzaji 
ekfalis al pavimento. L’unesma esis 
testamento, facita per la sama kondicioni 
baroka kom olta quan il retrodonabis sis 
monati ante lore, por esar testamento se 
morto eventus e por esar akto-donajo 
kondicione ke desaparo eventus; ma, vice la 
nomo Edward Hyde, l’advokato per 
nedeskriptebla astoneso lektis la nomo 
Gabriel John Utterson. II regardis Poole, 
itere la dokumento, e pos to la malfacanto 
mortinta qua esis sternita sur la tapiso. 

‘Mea kapo jiras,’ il dicis. ‘Lu havis ico 
dum ta multa dii; lu havis nula kauzo prizar 
me; lu certe furiis pro vidar su displasita; e 
lu ne destruktis ca dokumento.’ 

II prenis la nexta dokumento; ol esis 
letreto en la skribo dil doktoro e datizita ye 
la suprajo. 

‘Ho Poole!’ l’advokato kriis, ‘il vivis ed 
esis hike cadie. II ne povis esir mortigita 
dum tante kurta tempo, il mustas ankore 
vivar, il evidente fugis! E do, pro quo fugir? 
e quale? e takaze, ka ni darfas deklarar ico 
esar su-ocido? Ho, ni esez prudenta. Me 
previdas, ke ni ankore envolvos vua mastro 
en ula katastrofo maligna.’ 

‘Pro quo vu ne lektez ol, sioro?’ 
questionis Poole. 

‘Pro ke me timas,’ solene respondis 
l’advokato. ‘Deo grantez, ke me ne havez 
kauzo por to!’ E dicinte lo il pozis la folio 
avan sua vizajo e lektis lo sequanta: 

‘MEA KARA Utterson,— Kande ico 
venabos aden tua manui, me esos 
desaparinta, per qua cirkonstanci 
me ne havas la sajeso previdar, ma 
mea instinto ed omna cirkonstanci 
di mea stando sennoma dicas, ke la 
fino esas certa e balde venos. Do 
irez, e komence lektez la naraco 
quan Lanyon pozabos aden tua 
manui, segun ke lu avertis me; e se 
tu deziras pluse audar, lektez la 
konfeso di 

Tua senvalora e desfelica amiko, 

Henry JEKYLL.’ 

‘Kad esis triesma inkluzajo?’ questionis 
Utterson. 

‘Yen, sioro,’ dicis Poole, e transdonis ad il 
dika paketo plurfoye siglita. 

L’advokato pozis ol aden sua posho. 
‘Dicez nulo pri ca dokumento. Se vua 
mastro fugis od esas mortinta, ni adminime 
salvez ilua reputo. Esas nun dek kloki; ma 

me retrovenos ante noktomezo, kande ni 
venigos la policisti.’ 

Li ekiris, klefklozis la pordo dil teatro dop 
su; ed Utterson, itere livante la servistaro 
asemblita cirkum la fairo en la halo, pezoze 
retromarchis a sua studieyo por lektar la du 
naracuri per qua ca misterio esez explikata. 

LA NARACURO DI 
DOKTORO LANYON 


Ye la nonesma di januaro, quar dii ante 
nun, me recevis per la posto vesperal 
kuverto registragita, adresizita per la skribo 
di mea kolego ed olima kunskolano, Henry 
Jekyll. Me esis grande surprizita da ol; nam 
ni tote ne kustumis korespondar; me 
vidabis la homo, dineabis kun il, fakte, dum 
l’antea vespero; e me ne povis imaginar 
irgo en nia interrelati qua justifikas la 
formala registrago. La kontenajo augmentis 
mea surprizo; nam tala esis la letro: 

‘lOma di decembro, 18— 

‘KARA LANYON, Tu esas un de mea 
amiki maxim anciena; e quankam ni 


93 



forsan ulfoye diferas pri aferi 
ciencal, me ne povas rimemorar irga 
rupto di afeciono, adminime da me. 
Nultempe esis dio kande, se tu 
dicabus a me, “Jekyll, mea vivo, mea 
honoro, mea raciono dependas de 
tu,” me ne sakrifikus mea sinistra 
manuo por helpar tu. Lanyon, mea 
vivo, mea honoro, mea raciono, 
omno dependas de tua kompato; se 
tu canokte ne helpos me, me 
perdesos. Tu forsan supozas, pos ica 
prefaco, ke me pregos tu grantar ulo 
deshonorinda. Tu ipsa judikez. 

‘Me deziras ke tu ajornez omna 
altra obligesi dum ca nokto—yes, 
mem se on sumnus tu al lito di 
imperiestro; irez per fiakro, ecepte 
ke tua veturo esas advere pronta ye 
la pordo; e portante ca letro 
enmanue por konsultar, veturirez 
direte a mea domo. Poole, mea 
servistulo, recevis mea imperi; tu 
trovos ke lu vartas tua veno kun 
seruristo. La pordo di mea studieyo 
lore esez forsita: e tu sole enirez; 
apertez la vitra armoro sinistra 
(litero E), ruptez la seruro se ol esas 
klozita; ed ektirez kun olua tota 
kontenajo la quaresma tirkesto del 
suprajo o (esas lo sama) la triesma 
del bazo. Pro mea extrema ditreso 
mental, me havas timo morbala, ke 
me ne juste direktas tu; ma mem se 

me eroras, tu konocos la justa 
tirkesto per olua kontenajo: ula 
pudri, fialo e papera kayero. Me 
pregas, ke tu portez ca tirkesto kun 
tu a Cavendish-placo exakte quale ol 
esas. 

‘Yen l'unesma parto dil demando: 
nun la duesma. Tu devas retrovenor, 
se tu quik iras recevinte ico, longe 
ante noktomezo; ma me donos a tu 
tanta tempo, ne nur pro timo pri un 
de ta obstakli nepreventebla nek 
previdebla, ma pro ke horo kande 
tua servisti es enlitigita esos 
preferinda por to quo restas facesor. 
Do ye noktomezo me demandas, ke 
tu esez sola en tua konsulteyo por 
admisar per tua propra manuo 
homo qua prizentos su per mea 
nomo, e pozar aden lua manui la 
tirkesto quan tu adportabos de mea 
studieyo. Tale tu facabos tua rolo e 
tote meritabos mea gratitudo. Pos 
kin minuti, se tu insistos havar 
explikajo, tu komprenos, ke ta 
aranjuri grandege importas; e ke per 
neglijar un de li, irge quante 
fantastika, tu forsan charjus tua 
koncienco per mea morto e la 
naufrajo di mea raciono. 

‘Quankam me esas certa, ke tu ne 
ludachos kun ca suplikajo, mea 
kordio falias e mea manuo tremas 
nur pensar pri tala posibleso. 

Imaginez me cahore, en stranja loko, 
subisante nigra ditreso quan nul 
imagino povas exajerar, ma 
konciante ke, se tu nur minucieme 
servos me, mea trublo forrulos quale 
rakonto. Servez me, mea kara 
Lanyon, e salvez 
Tua amiko, 

H.J. 

‘P.S. Me ja siglis ico kande nova 
teroro frapis mea anmo. Esas 
posibla, ke la posto falios me, e ca 
letro ne venos a tua manuo til 
morge matine. Takaze, kara Lanyon, 
facez mea taski kande ol esos maxim 
konvenanta segun tu dum la dio; ed 
itere expektez mea sendito ye 
noktomezo. Forsan to ja esos tro 
tarda; e se ta nokto pasus senevente, 
tu savus, ke tu ne plus vidos Henry 
Jekyll.’ 

Lektinte ta letro, me esis certa, ke mea 
kolego esas mentale nesana; ma til ke to 
esez pruvita ultre posibleso di dubito, me 
sentis me obligata facar to quon il postulas. 
Quante mine me komprenis ta pelmelo, 
tante mine me darfis judikar olua importo; 
e pregon tale skribita on ne darfas forpozar 
sen grava responso. Do me staceskis del 
tablo, eniris fiakro, e direte veturiris adche 

Jekyll. La servistulo vartis mea veno; lu 
anke recevabis per la sama posto letro 
registragita qua kontenis l’imperi, e quik 
advokabis seruristo e karpentisto. Ta du 
mestieristi venis dum ke ni parolis; e ni 
kune iris al teatro kirurgial di olda doktoro 
Denman, de qua (quale tu sendubite savas) 
on povas maxim konvenante enirar la 
privata studieyo di Jekyll. La pordo esis tre 
forta, la seruro ecelanta; la karpentisto 
deklaris, ke lu havos granda desfacileso e 
mustas multe domajar ol, se on uzos forso; 
e la seruristo preske desesperis. Ma ilca esis 
habila kerlo, e pos laborar dum du hori, la 
pordo esis apertita. L’armoro markizita E ne 
esis klefklozita; e me ektiris la tirkesto, 
plenigis ol per palii ed igis ulu envolvar ol 
per tuko, e retroiris kun ol a Cavendish- 
placo. 

Hike me komencis explorar la kontenajo. 
La pudri esis sat nete facita, ma sen la 
postulemeso di dispensario-kemiisto; do 
esis evidenta, ke Jekyll ipsa facabis olti; ed 
apertinte un de la envelopili, me trovis to 
quo semblis a me esar simpla salo kristala 
qua havas blanka koloro. La fialo, quan me 
pose atencis, esis forsan mi-plena de sango- 
reda liquido, qua esis tre pikanta a la flar- 
sento e semblis a me kontenar fosfo ed ula 


97 



etero volatila. Pri la altra kemiaji me ne 
povis konjektar. La libro esis ordinara 
kayero e kontenis poko ultre serio de dati. 
Olti esis por periodo di multa yari, ma me 
remarkis, ke ta noti cesis preske un yaro 
ante lore, e tre abrupte. Intermitante esis 
kurta noto adjuntita a dato, kustumale nulo 
ecepte un vorto: ‘duopla’ enskribita forsan 
sisfoye en plura centi de noti; ed unfoye tre 
frue en la listo e sequata da plura 
klamopunti, ‘tota falio!!!’ To omna, 
quankam ol ecitis kuriozeso, dicis poko 
definita. Hike esis fialo de ula dissolvuro, 
envelopilo de ula salo, e la registro di serio 
de experimenti qua duktis (quale tro multa 
explori di Jekyll) a nula fino praktikale 
utila. Quale la prezenteso di ta kozi en mea 
domo afektas o la honoro o la saneso 
mentala, o la vivo di mea frivola kolego? Se 
ilua sendito povus irar ad una loko, pro quo 
ne ad altra? E mem grantante ula obstaklo, 
pro quo me mustas sekrete aceptar ta 
jentilulo? Quante plue me meditis, tante 
plue me konvinkesis, ke me traktas kazo de 
morbo cerebrala: e quankam me forsendis 
mea servisti a lia liti, me charjis antiqua 
revolvero, por ke me trovesez en ula 
posturo sudefensiva. 

Dek-e-du kloki apene sonabis super 
London ante ke la pord-martelo tre nelaute 
sonis ye la pordo. Me ipsa iris al sumno e 
trovis mikra viro qua blotisis inter la koloni 
dil portiko. 

£ Ka vu venas de doktoro Jekyll?’ me 
questionis. 

II dicis ‘yes’ per embarasata gesto; e 
kande me demandis il enirar, il ne obediis 
me sen retroa regardo serchanta aden la 
obskureso dil placo. Ne tro fore esis 
policisto, qua avancis kun la eklipso- 
lanterno apertita; e pro ta vidajo, me 
opinionas, mea vizitanto tresayis e plu 
multe hastis. 

Ta partikularaji, me konfesas, 
desagreable frapis me; e sequante il aden la 
brilanta lumo dil konsulteyo, me retenis 
mea manuo sur mea armo. Tandem hike me 
povis klare vidar il. Me nultempe antee 
vidabis il, me esas certa. II esis mikra, quale 
me dicis; me esis pluse frapita da la 
expresuro shokanta di ilua vizajo, da ilua 
remarkinda kombinuro de granda agemeso 
muskulal e granda ed semblanta debileso di 
konstituciono, e—laste ma ne minime—da la 
perturbo stranja e subjektala kauzita da ilua 
proximeso. To kelke similesis venonta 
rigoro, ed akompanesis da remarkita 

lentesko dil pulso. Tatempe me supozis, ke 
to esis pro ula repugno temperamentala e 
personala, e me nur esis kurioza pri la 
akuteso dil simptomi; ma de pos ta tempo 
me kredas, ke la kauzo esas multe plu 
profunda en la naturo homala, qua turnas 
per ula charniro plu nobla kam la principo 
di odio. 

Ca homo (qua tale de la unesma instanto 
enirante incitabis en me to quon me nur 
povas deskriptar kom kuriozeso repugnata) 
esis vestizita per maniero qua igus ordinara 
homo ridinda; la vesti, to esas, quankam ek 
richa e sobra stofo, esis enorme tro granda 
por il per omna dimensiono—la pantalono 
pendis de ilua gambi ed esis volvita por ke 
li ne tushez la tero, la tayo dil vestono 
pendis adsub ilua hanchi, e la kolumo larje 
jacis sur ilua shultri. Esas stranja dicar, ke 
ta vestaro ridinda tote ne incitis me ridar. 
Vice lo, pro ke esis ulo nenormala e 
deformita en la pura esenco di ta ento nun 
koram me—ulo sizanta, surprizanta, e 
repugnanta—ta nova disparatajo semblis 
fitar ad e plufortigar ol; tale ke a mea 
intereso pri la naturo e karaktero di ta 
homo esis adjuntita kuriozeso pri ilua 
origino, pri ilua vivo, pri ilua rango e 
stando en la mondumo. 


100 



Ta observo, quankam tanta spaco 
bezonesas por skribar ol, esis la laboro di 
kelka sekundi. Mea vizitanto ya flamifis pro 
trista eciteso. 

£ Ka vu havas ol?’ il kriis. ‘Ka vu havas 
ol?’ Ed ilua nepacienteso esis tante 
anmizita, ke il mem pozis sua manuo adsur 
mea brakio ed esforcis sukusar me. 

Me retroe pulsis il, konciante, pro ilua 
tusho, ula doloro frostiganta en mea sango. 
‘Haltez, sioro,’ dicis me. ‘Vu oblivias, ke me 
ne ja juas la plezuro konoceskir vu. 
Sideskez, bonvole.’ E me facis exemplo, ed 
ipse sideskis en mea sidilo kustumala per 
tam bona imito di mea kustumala maniero 
koram kuracato kam la tarda horo, la 
naturo di mea sucii, e la hororo di mea 
vizitanto permisis me montrar. 

‘Me demandas pardono, doktoro 
Lanyon,’ il sat jentile respondis. ‘To quon 
vu dicas es bone fondita; e mea 
nepacienteso superiris mea politeso. Me 
advenas hike pro l’instigo di vua kolego, 
doktoro Henry Jekyll, pro afero kelka 
grava; e me supozis...’ II pauzis e levis un 
manuo a sua fauco, e me povis vidar, 
malgre ilua maniero kalma, ke il luktas 
kontre la veno di histerio—‘Me supozis, ke 
ul tirkesto—’ 

Ma nun me kompatis la anticipo di mea 
vizitanto, ed anke mea propra kuriozeso 
kreskanta. 

‘Yen ol, sioro,’ dicis me, ed indikis la 
tirkesto ube ol jacas sur la pavimento dop 
tablo, ankore kovrata per la tuko. 

II saltis ad ol, lore pauzis, e pozis sua 
manuo adsur sua kordio: me audis ilua 
denti grincar pro la konvulsi di sua 
mandibulo; ed ilua vizajo esis tante 
terorinda, ke me timis pri ilua vivo ed ilua 
raciono. 

‘Kalmigez vu,’ dicis me. 

II turnis hororiganta rideto vers me, e 
quale se pro decido desesperanta, fortiris la 
tuko. Vidante la kontenajo, il emisis un 
lauta singluto di tante imensa alejo, ke me 
sidis petrigita. E dum la sequanta instanto, 
per voco ja sat bone dominacata, £ Ka vu 
havas glaso gradizita?’ il demandis. 

Me staceskis per ula esforco e donis to 
quon il demandis. 

II dankis me per kapsigno ridetanta, 
mezuris kelka ‘minim’-i del reda dissolvuro 
ed adjuntis un de la pudri-paketi. La 
mixuro, qua komence esis reda, plu brilis 
proporcione segun la fuzo di la kristali, 
audeble efervecis, ed emisis vaporeti. Subite 
e samtempe, la ebulio cesis e la mixuro 

chanjis aden obskura purpuro, qua itere 
senkoloreskis plu lente til ke ol esis verdo 
aquatra. Mea vizitanto, qua spektabis ta 
metamorfosi per akuta regardo, ridetis, 
pozis la glaso adsur la tablo, e pose turnis 
su e regardis me quaze examenatre. 

£ E nun,’ dicis il, ‘por determinar to quo 
sequos. Ka vu esos sagaca? ka vu esos 
guidata? ka vu permisos me prenar ca glaso 
per mea manuo ed irar ek vua domo sen 
plusa konverso? o ka l’avideso di kuriozeso 
tro multe dominacas vu? Pensez ante 
respondar, nam ol eventos segun vua 
decido. Segun vua decido, vu restos tala 
quala vu olime esis, nek plu richa nek plu 
saja, ecepte ke la sento di servo facita ad 
homo en ditreso mortal esez konsiderata 
kom sorto de richeso dil anmo. O se vu tale 
preferus selektar, nova provinco di savo e 
nova avenui a famo e povo esus apertita a 
vu, hike, en ca chambro, instantale; e vua 
vido esus shokata da marvelajo qua 
shanceligus la nekredemeso di Satano.’ 

‘Sioro,’ dicis me, ed afektacis kalmeso 
quan me tote ne posedis, ‘vu parolas 
enigmati, e vu forsan ne astonesas, ke me 
audas vu sen forta impresuro di kredo. Ma 
me iras tro fore en mea servo ne-explikebla 
por pauzar ante ke me vidos la fino.’ 

£ Es bona,’ replikis mea vizitanto. 
‘Lanyon, vu rimemoras vua vovaji: to quo 
sequos es sub la sigluro di nia mestiero. E 
nun, vu qua tante longe esis ligita al maxim 
streta e materiala vidpunti, vu qua negis la 
vertuo di medicino trancendantal, vu qua 
mokis vua superiori—videz!’ 

II pozis la glaso a sua labii e drinkis per 
un glutajo. Krio sequis: il shancelis, sizis la 
tablo e tenis ol, regardegis per okuli 
injektizita, anhelis per beanta boko; e dum 
ke me spektis, me opinionis, venis chanjo— 
il semblis fuzesar e chanjar—e pos un 
instanto, me springis a mea pedi e saltis 
retroe al parieto, mea brakio levita por 
shirmar me de ta marvelajo, mea mento 
submersita en teroro. 

‘Ho Deo!’ me kriis, ed ‘Ho Deo!’ 
repetante; nam ibe avan mea okuli—pala e 
febla e mi-esvananta, e tastanta avan su per 
la manui, quale homo restaurita de morto— 
ibe stacis Henry Jekyll! 

Ton quon il dicis a me dum la horo 
sequanta me ne povas koaktar me skribar 
sur papero. Me vidis to quon me vidis, me 
audis to quon me audis, e mea anmo 
maladeskis pro to; ma nun kande ta vidajo 
esas foririnta, me questionas me, ka me 
kredas ol? E me ne povas respondar. Mea 

vivo esas shokata til la fundo; dormo livas 
me; la maxim mortiganta teroro sidas apud 
me dum omna hori dil dio e nokto; me 
sentas, ke mea dii esas limitizita, e ke me 
mustas mortar; ma me mortos nekredeme. 
Pri la senetikeso quan ta homo revelis a me, 
mem per lakrimi repentema, me ne povas, 
mem per memoro, pensar sen hororo. Me 
dicos nur un kozo, Utterson, e to esos (se vu 
povas koaktar vua mento kredar ol) plu 
multo kam sato. La ento qua reptis aden 
mea domo tanokte esis, segun la konfeso di 
Jekyll ipsa, konocata per la nomo Hyde e 
persequata en omna parto di la lando kom 
la ocidinto di Carew. 

Hastie Lanyon. 

LA TOTA DEKLARO PRI 
LA KAZO DA HENRY 
JEKYLL 


Me naskis en la yaro 18— aden granda 
richeso, anke dotita pri bonega talenti, 
tendencante segun naturo a laboremeso, 
afecionante la respekto di le saja e le bona 
inter mea kunhomi, e do, quale on 
supozabus, havante omna garantiajo por 
futuro honorinda ed eminenta. E ya la 
maxim mala de mea falii esis kelke 
nepacienta gayeso en la karaktero, tala 
quala facas la feliceso di multa homi, ma 
quan me trovis desfacile konciliebla a mea 
dominacanta deziro por alte portar mea 
kapo, e publike portar plu kam kustumale 
grava mieno. Do eventis, ke me celis mea 

plezuri; e ke, atinginte evo pensema, 
cirkume regardante ed evaluante mea 
progreso e rango en la mondumo, me ja esis 
konsakrata a profunda disimulado en mea 
vivo. Multa viri mem fanfaronus tala peketi 
quala me facis; ma pro l’alta vidpunto quan 
me tronizabis, me regardis li e celis li pro 
preske morbala shamo-sento. Do esis plu 
multe la strikta naturo di mea ambicio kam 
irga degenero partikular en mea falii qua 
igis me tala quala me esis e, per mem plu 
profunda fenduro kam che la maxim multa 
homi, separis en me ta provinci di lo bona e 
lo mala qui partigas e kompozas la duala 
naturo di homo. Takaze, me esis koaktita 
profunde e persistante meditar ta strikta 
lego di vivo qua esas la fundo di religio ed 
esas un de la maxim plena fonti di ditreso. 
Quankam me esis tante profunda 
disimulanto, me tote nule esis hipokrito; 
mea amba parti esis tote sincera; me esis ne 
plu multe me ipsa kande me forpozis 
represo e plunjis aden shamo kam kande 
me laboris en la plena lumo di dio por 
avancigar savo od alejar tristeso e sufro. Ed 
eventis, ke la tendenco di mea studii 
ciencal, qui tote duktis vers lo mistika e lo 
trancendantal, reaktis e jetis forta lumo 
adsur ta koncio pri la sencesa milito inter 

mea parti. Omnadie e de amba parti di mea 
naturo, lo etikal e lo intelektal, me sempre 
pluproximeskis a ta vereso, per la partala 
deskovro di qua me esas kondamnita a tale 
terorinda naufrajo: ke homo ne esas advere 
una, ma advere dua. Me dicas dua, pro ke la 
stando di mea propra savo ne pasas ultre ta 
punto. Altri sequos, altri superiros me en la 
sama studii; e me riskas konjektar, ke 
homo tandem esos komprenata kom nur 
stato de diversa, diferanta, e nedependanta 
habitanti. Pri me, de la naturo di mea vivo, 
me nefaliive avancis en un direciono e nur 
en un direciono. Esis per la parto etikal, ed 
en me ipsa, ke me saveskis rikonocar la 
dualeso tota e primitiva di homi; me vidis, 
de la du naturi qui interluktis en mea 
koncio, ke mem se me povas juste esar 
deskriptita kom l’una o l’altra, esas nur pro 
ke me fundamentale esas amba parti; e de 
frua dio, mem ante ke la voyo di mea 
deskovri ciencal sugestis la maxim klara 
posibleso di tala miraklo, me saveskabis 
volunte ponderar, kom amata revo, l’ideo di 
separar ta elementi. Me dicis a me ke, se 
singla parto povus esar lojigita en enti 
separata, vivo esus descharjita de omno 
netolerebla; la neyusta parto livrata de 
ambicio povus sequar sua propra voyo for 

sua plu honesta jemelo; e la yusta parto 
povus sekure e ferme marchar alonge sua 
voyo acensanta, facar la bonaji qui plezus a 
lu, e ne plus subisar la shamo e repento di 
ta maligneso extera. Esis la malediko dil 
homaro, ke ta ligni nekonvenanta esez tale 
kunligita e ke ta jemeli opozanta sencese 
interluktez en l’utero tormentata di koncio. 
Do, quale separar li? 

Me irabis tante fore en mea medito 
kande, quale me dicis, nova lumo brileskis 
adsur la temo del laboratorio-tablo. Me 
komencis perceptar, plu profunde kam on 
deklaras til nun, la tremanta nematerialeso, 
la nebulatra efemereso di ca semblante 
solida korpo en qua ni iras vestizita. Me 
deskovris ke ula agenti havas la povo 
sukusar e fortirar ta vestaro karnal, mem 
quale vento movigas la kurteni di paviliono. 
Pro du bona kauzi me ne profunde explikos 
ta parto ciencal di mea konfeso. Unesme, 
pro ke me saveskis, ke la fato e charjo di nia 
vivo esas por sempre pozita sur la shultri di 
homo, e kande on esforcas forjetar li, li nur 
retrovenas per plu nefamiliara e plu 
terorinda preso. Duesme, quale mea 
deklaro, ho ve! tro evidente montros, pro ke 
mea deskovri esis nekompleta. Suficas 
dicar, ke me ne nur rikonocis ke mea korpo 

natural esas nur nubo e brileso di ula povi 
qui konstitucas mea anmo, ma sucesis 
mixar drogo per qua ca povi esez 
destronizita de lia dominaco, e duesma 
formo e vizajo remplasez li, ma formo e 
vizajo ankore natural a me pro ke li esas 
l’expresuro di, ed esis grabita da, la plu basa 
elementi di mea anmo. 

Me longe hezitis ante ke me praktikale 
probis ca teorio. Me bone savis, ke me 
riskas morto; nam irga drogo qua tante 
forte dominacas e sukusas la reala fuorto di 
ego povus, per la minima dozo tro forta o la 
minima acidento dum l’instanto di exekuto, 
tote efacar ta tabernaklo nematerial quan 
me volis ke ol chanjez. Ma la tento a 
deskovrajo tante unika e tante profunda 
tandem vinkis la sugesti di pavoro. Me 
longatempe ante lore preparabis mea 
dissolvuro; me quik kompris, de firmo de 
kemi-vendisti, granda quanto de salo 
partikular qua, segun mea experimenti, esis 
l’ultima ingrediento bezonata; e tarde dum 
nokto maledikata me mixis l’ingredienti, 
spektis dum ke li kune ebuliis e fumifis en 
la glaso, e kande l’ebulio cesis, per forta 
kurajo-brilo, pardrinkis la pociono. 

La maxim tormentanta dolori sequis: 
grinco en l’osti, nauzeo mortiganta, ed 

hororo dil anmo qua ne povis esar 
superirita da nasko o morto. Balde ta 
agonio rapide kalmeskis, e me rikoncieskis, 
quale se ek granda maladeso. Esis ulo 
stranja en mea sensi, ulo nedeskripteble 
nova e, pro ta noveso, nekredeble dolca. Me 
sentis me plu yuna, plu lejera, korpale plu 
felica; en me, me remarkis temerareso 
ebriigiva, fluo de desordinita imaji sensual 
quale muelil-rivereto en mea imagino, 
liberigo de devi, nekonocata ma neinocenta 
libereso dil anmo. Me savis, ke me ipsa, del 
unesma respiro di ca nova vivo, esas plu 
mala, dekople plu mala, vendita kom sklavo 
a mea originala maligneso; e ta pensajo 
tainstante fortigis e delektis me quale vino. 
Me extensis mea manui, exultis pro la 
noveso di ta senti, e facante to, me subite 
remarkis, ke me esas min altstatura. 

Tatempe ne esis spegulo en mea 
chambro; ta qua stacas apud me dum 
skribar esis portita adibe plu tarde e por la 
skopo di ta transformi. Ta nokto, tamen, 
esis fore avancanta vers jornesko—la jorno, 
quankam nigra, esis preske matura por 
konceptar la dio—l’enlojanti di mea domo 
esis klozita en la dormo-hori maxim 
rigoroza; e me rezolvis, plena de espero e 
triumfo, irar per mea nova formo til mea 

lit-chambro. Me transiris la korto, en qua, 
me opinionis, la stelari astonate brilis, 
regardante me, l’unesma ento de tala sorto 
quan lia sendorma vigili til nun 
deskovrabis; me reptis tra la koridori, 
nekonocato en mea propra domo; e veninte 
a mea chambro, me vidis unesmafoye 
l’aspekto di Edward Hyde. 

Me mustas nun parolar nur teoriale, dicar 
ne to quon me savas, ma to quon me 
supozas esar maxim probabla. La mala 
parto di mea naturo, a qua me transdonabis 
la povo aparar, esis min robusta e min 
developata kam la bona parto quan me jus 
destronizis. Pluse, dum mea vivo, di qua 
non dekima parti esabis vivo de esforco, 
vertuo, e dominaco, ol esabis multe min 
exercata e multe min exhaustita. E pro to, 
quale me supozas, Edward Hyde esis plu 
mikra, plu magra, e plu yuna kam Henry 
Jekyll. Quale boneso brilis sur la vizajo dil 
unu, tale maligneso esis skribita larje e 
klare sur la vizajo dil altru. Maligneso anke 
(quan me ankore kredas esar la mortala 
parto di homo) sur ta korpo lasabis 
impresuro di deformeso e dekado. Ma 
kande me regardis ta leda idolo en la 
spegulo, me konciis pri nula repugno, ma 
quika acepto. To anke esis me ipsa. Ol 

semblis esar natural ed homal. Segun me, ol 
portis plu vivoza imajo dil anmo, ol semblis 
esar plu klara e plu singular kam la 
neperfekta e partigita vizajo quan me til 
nun kustumis nomar la mea. E til nun me 
sendubite esis justa. Me observas ke, 
portante l’aspekto di Edward Hyde, nulu 
povus komence proximeskar a me sen 
videbla dubito korpal. Me supozas, ke to 
esis pro ke omna homi, kande ni renkontras 
li, esas mixuri de lo bona e lo maligna: ed 
Edward Hyde, unike en la rangi dil homaro, 
esis pura maligneso. 

Me restis nur dum un instanto avan la 
spegulo: la duesma e konkluzanta 

experimento ne ja esis probita; restis 
deskovrar, ka me por sempre e nesalveble 
perdabis mea ego e mustas fugar ante 
jornesko de domo qua ne plus esas la mea? 
Ed hastante itere al studieyo, me itere 
preparis e drinkis la glaso, itere sufris la 
dolori di dissolvo, ed itere rikoncieskis 
havante la karaktero, la staturo, e la vizajo 
di Henry Jekyll. 

Tanokte me venabis al fatala kruco-voyo. 
Se me venabus a mea deskovro per plu 
nobla mento, se me riskabus l’experimento 
dum ke me dominacesis da ambicio 
jeneroza o pia, omno esabus altre, ed ek ta 

agonii di morto e nasko me ekvenabus kom 
anjelo vice diablo. La drogo havis nula ago 
dicernanta; ol esis nek diablal nek deal; ol 
nur tremigis la pordi dil karcero di mea 
karaktero; e simile al kaptinti di Filippi, ta 
qua stacis interne ekiris. Tatempe mea 
vertuo dormis; mea maligneso, vekigita da 
ambicio, esis alerta por rapide sizar 
l’oportunajo; e to eklansata esis Edward 
Hyde. Do, quankam me nun havis du 
karakteri e du aspekti, l’una esis tote 
maligna, e l’altra esis ankore l’olima Henry 
Jekyll, ta nekonvenanta mixuro pri la 
reformo e plubonigo di qua me ja 
desesperis. La movo do esis tote vers lo plu 
mala. 

Mem tatempe me ne ja dominacabis mea 
antipatio kontre la tedeso di studio-vivo. 
Me intermitante esis ankore gaya; e pro ke 
mea plezuri esis (adminime) nedecanta, e 
me esis ne nur kelke famoza ed estimata, 
ma oldeskanta, ca nekohereso di mea vivo 
omnadie divenis plu desagreabla. Pro to 
mea nova povo tentis me, til ke me esis 
sklavigita. Me bezonis nur drinkar la glaso 
por quik desmetar la korpo dil eminenta 
profesoro e metar, quale dika mantelo, olta 
di Edward Hyde. Me ridetis pro ta nociono; 
ol semblis tatempe esar drola; e me preparis 

me maxim sorgeme. Me lokacis e moblizis 
ta domo en Soho, a qua Hyde esis 
persequata dal policisti; ed engajis kom 
dom-mastrino muliero quan me savis esar 
tacema e senskrupula. Altralatere, me 
anuncis a mea servisti, ke ula sioro Hyde 
(quan me deskriptis) havez tota libereso e 
povo en mea domo en la placo; e por evitar 
acidenti, me mem vizitis e divenis 
familiarulo kom mea duesma karaktero. 
Pose me kompozis ta testamento a qua tu 
tante objecionis; por ke, se ulo eventus a 
me en la karaktero di doktoro Jekyll, me 
povus metar to di Edward Hyde sen 
pekuniale sufrar. E tale fortigita 
omnalatere, quale me supozis, me komencis 
profitar per la stranja imuneso di mea 
stando. 

Ante nun viri engajis asasinanti por facar 
lia krimini dum ke li ipsa e lia reputi esis 
shirmata. Me esis l’unesma qua facis lo por 
sua plezuri. Me esis l’unesma qua povis tale 
marchar sub l’okulo publika havante 
kargajo di bonhumora estimo, e pos 
instanto, simile a skolano, povis desmetar 
ta apari e kapavane saltar aden la maro di 
libereso. Ma por me, en mea mantelo 
nepenetrebla, la sekureso esis tota. 
Imaginez—me nun ne existis! Me bezonis 

nur eskapar tra mea laboratorio-pordo, 
havar un o du sekundi por mixar e glutar la 
pociono quan me sempre havis preparita; 
ed irge quon il facabis, Edward Hyde 
forpasis quale la nubo di respiro sur 
spegulo; e vice il, tranquile che su, 
emundante la lampo noktomezal en ilua 
studieyo, esis viro qua darfas mokar 
suspekto, Henry Jekyll. 

La plezuri quin me hastis juar per mea 
travestio esis, quale me dicis, nedecanta; me 
apene uzus plu severa vorto. Ma en la 
manui di Edward Hyde, li balde turnesis 
vers lo monstratra. Kande me retrovenis de 
ta exkursi, me ofte plunjis aden sorto de 
astoneso pri mea viciozeso delegata. Ta 
intimulo quan me ekvokis de mea propra 
anmo, e sendis sole por facar sua plezuro, 
esis ento inate maligna ed infama; ilua 
omna ago e pensajo esis fondita sur 
egoismo; il drinkis plezuro per avideso 
bestial de irga grado di tormento ad altru; 
tam persistema kam petra homo. Henry 
Jekyll ulfoye stacis hororigita koram l’agi di 
Edward Hyde; ma la situeso esis aparta de 
legi ordinar, ed ito insidioze laxigis la teno 
di koncienco. Esis Hyde, evidente, e nur 
Hyde, qua esis kulpoza. Jekyll ne esis plu 
mala; il itere koncieskis sua bona qualesi 

nedomajita; il mem hastis, segun posibleso, 
por nuligar la malagi facita da Hyde. E tale 
dormis ilua koncienco. 

Pri la detali dil infamaji kun qui me 
konivencis (nam mem nun me apene 
agnoskas, ke me ipsa facis li), me tote ne 
deziras parolar; me nur intencas indikar 
l’averti e la gradi sucedanta per qua mea 
puniso proximeskis. Me havis un acidento 
quan, pro ke ol genitis nula konsequo, me 
nur mencionos. Krueleso a puerino incitis 
l’iraco di preterpasanto, quan me recente 
rikonocis kom tua parento; la mediko e la 
familio dil puerino venis a lu; esis instanti 
dum qui me timis pri mea vivo; e tandem, 
por pacigar lia tro yusta rankoro, Edward 
Hyde mustis duktar li al pordo e pagar li 
per cheko tratanta la konto di Henry Jekyll. 
Ma ta danjero esis facile eliminata future 
per havar altra konto en altra banko en la 
nomo di Edward Hyde ipsa; e kande, per 
retroe inklinar mea propra skribo por donar 
signaturo a mea jemelo, me opinionis, ke 
me sidis ultre la manuo di fato. 

Du monati ante l’ocido di sinioro 
Danvers, cirkume, me aventurabis, 
retrovenabis ye tarda horo, e 
sequantamatine vekis en mea lito havante 
kelke stranja senti. Vane me cirkume 

regardis; vane me vidis la bona mobli ed 
alta dimensioni di mea chambro en la placo; 
vane me rikonocis la texuro dil lit-kurteni e 
la formi dil lit-framo mahagona; ulo ankore 
insistis, ke me ne esas ube me esas, ke me 
ne vekabis ube me semblis esar, ma en la 
chambreto en Soho ube me kustumis 
dormar en la korpo di Edward Hyde. Me 
ridetis a me e per mea maniero psikologial 
ocieme inquestis l’elementi di ca iluziono, e 
mem dum facar lo, intermitante e 
komfortoze dormetis. Me ankore tale facis 
kande, dum plu alerta instanto, me regardis 
mea manuo. La manuo di Henry Jekyll 
(quale tu ofte komentas) esas profesional 
segun grandeso e formo: ol esas granda, 
ferma, blanka, e bonaspekta. Ma la manuo 
quan me nun sat klare vidis per la flava 
lumo di London-matino, la manuo qua jacis 
mi-klozita sur la lit-tuki, esis magra, 
tendinoza, artikoza, havis bruna koloro ed 
esis dense kovrita per nigra hari. Ol esis la 
manuo di Edward Hyde. 

Me regardegis ol dum preske mi-minuto, 
submersita en la pura stupideso di astoneso, 
ante ke teroro vekis en mea sino tam subite 
e tresayigante kam la bruiso di cimbali; e 
saltinte de mea lito, me hastis al spegulo. 
Vidante to quo frapis mea okuli, mea sango 

divenis tre desdensa e glaciatra. Yes, me 
dormeskabis kom Henry Jekyll, me vekabis 
kom Edward Hyde. Quale explikar to? me 
questionis me, e pose, per nova teror-salto 
—quale remediar ol? Esas plena matino, la 
servisti laboras; mea omna drogi esas en la 
studieyo—longa voyo alonge du eskaleri, 
tra la dopa paseyo, trans la korto e tra la 
teatro anatomial, de la loko ube me nun 
stacas hororigata. Esas forsan posibla 
kovrar mea vizajo; ma quale to importas, 
kande me ne povas celar la chanjo di 
staturo? E lore per vinkanta alejo-dolceso 
me rimemoris, ke la servisti ja kustumigas 
su a la veno ed iro di mea duesma ego. Me 
balde esis vestizita, tam bone posible, per 
vesti di mea propra dimensioni, balde pasis 
tra la domo, ube Bradshaw regardegis e 
retroe tiris su vidante sioro Hyde ye ta horo 
e tante stranje vestizita; e pos dek minuti, 
doktoro Jekyll retrovenis a sua propra 
formo e sideskis, la fronto tenebroza, por 
fingar dejunar. 

Ya mikra esis mea apetito. Ta evento ne- 
explikebla, ta renverso di mea antea 
experienco, semblis, quale la fingro 
Babiloniana an la muro, espelar la literi di 
mea kondamno; e me komencis plu serioze 
kam antee ponderar la konsequi e posiblesi 

di mea duopla existo. Ta parto di me quan 
me povis projektar esis recente multe 
exercata e nutrata; recente semblis a me, ke 
la korpo di Edward Hyde kreskas stature, 
quale se (werante ta formo) me koncieskis 
pri plu jeneroza sango-fluo; e me komencis 
vidar danjero ke, se to dursus tro longe, 
l’equilibro di mea naturo esus permanante 
renversota, la povo di volunta chanjo esus 
cedota, e la karaktero di Edward Hyde 
nerevokeble divenus mea propra. La povo 
dil drogo ne sempre esis egala. Unfoye, tre 
frue dum mea experimenti, ol tote faliis; 
tale ke me plurfoye mustis duopligar, ed 
unfoye, infinite riskante morto, triopligar la 
quanto; e ta rara necertesi jetabis l’unika 
ombro adsur mea kontenteso. Nun, tamen, 
pro l’evento tamatine, me mustis remarkar 
ke, quankam ye la komenco esis desfacila 
desmetar la korpo di Jekyll, recente e 
gradope la desfacileso irabis al altra latero. 
Do omno semblis indikar, ke me lente 
perdis la teno ye mea original e plu bona 
ego, e lente mixesas kun mea duesma e plu 
mala ego. 

Inter ta du me nun sentis, ke me mustas 
selektar. Mea du naturi havis komuna 
memoro, ma omna altra fakultati esis tre 
ne-egale partigita inter li. Jekyll (qua esis 

kompozito) lore per la maxim sentema timi, 
lore per avida fervoro, projektis e 
partoprenis la plezuri ed aventuri di Hyde; 
ma Hyde esis indiferenta a Jekyll, o nur 
rimemoris il quale la bandito dil monti 
rimemoras la kaverno en qua lu celas su de 
persequo. Jekyll havis plu multa intereso 
kam patro; Hyde havis plu multa 
indiferenteso kam filiulo. Probar la chanco 
kun Jekyll esis mortar de ta apetiti quin me 
longatempe sekrete juis e recente dorlotis. 
Probar la chanco kun Hyde esis mortar de 
mil interesi ed ambicii e divenar, per un 
stroko e por sempre, desestimata e 
senamika. La kambio forsan semblas esir 
ne-egal; ma ankore restis un kozo 
konsiderinda en la balanci; nam, quankam 
Jekyll doloroze sufros en la fairo di absteno, 
Hyde mem ne koncieskos pri to omna quon 
il perdabos. Quankam la cirkonstanco esis 
stranja, la debato esas tam ancien e tam 
ordinar kam la homaro; simila atraktili e 
pavori jetas la lud-kubi por irga pekanto 
tentita e tremanta; e konsequis por me, 
quale por la vasta majoritato di mea 
kunhomi, ke me elektis la plu bona parto e 
indijis la forteso mantenar ol. 

Yes, me preferis l’evoza e deskontenta 
doktoro, cirkondata da amiki e prizanta 

honesta espero; e me rezolveme adiis 
libereso, la semblanta yuneso, la lejera 
pazo, saltanta impulsi e sekreta plezuri, 
quin me juabis travestiata kom Hyde. Me 
facis ta elekto forsan havante ul hezito 
nekonciata, nam me nek renuncis la domo 
en Soho nek destruktis la vesti di Edward 
Hyde, qui ankore restis pronta en mea 
studieyo. Dum du monati, tamen, me restis 
fidela a mea decido; dum du monati me 
vivis plu severe kam me antee vivabis, e 
juis la kompenso di koncienco aprobanta. 
Ma tempo tandem komencis efacar la piko 
di mea pavoro; la laudi di koncienco divenis 
kustumal; me esis tormentita da impulsi e 
deziri, quale se Hyde baraktis por libereso; 
e tandem, dum horo di febleso homal, me 
itere mixis e glutis ta transformanta 
pociono. 

Me ne supozas, kande ebriulo rezonas 
kun su pri sua vicio, ke lu esas dum un ek 
kinacent foyi influata dal danjeri riskita da 
sua indiferenteso bestial e korpal; me anke, 
quankam me longe konsiderabis mea 
situeso, ne sat multe konsiderabis la tota 
etikal indiferenteso e senracion avideso qui 
esis la chefa traiti di Edward Hyde. Ma per 
olti me esis punisita. Mea diablo esabis 
longatempe enkarcerigita, il bramante 

ekvenis. Me rikonocis, mem drinkante la 
pociono, plu libera, plu furioza tendenco 
vers lo maligna. Esis evidente ico, me 
supozas, quo incitis en mea anmo ta 
tempesto di nepacienteso per qua me 
askoltis la jentileso di mea viktimo 
desfortunoza; me adminime deklaras a Deo, 
ke nula homo qua esas etikale sana esabus 
kapabla facar ta krimino pro tante meskina 
provoko; e ke me atakis pro humoro ne plu 
racionoza kam olta per qua malada puero 
frakasas ludilo. Ma me volunte privacabis 
me de omna ta instinti equilibriganta per 
qui mem la maxim mala de ni duras 
marchar kelke ferme inter tenti; e che me, 
esar tentita, quankam kelke, esas falar. 

Instantale la spirito dil inferno vekis en 
me e furiis. Kun extazo de joyo, me mutilis 
la korpo nerezistanta, gustis delekto per 
omna stroko; ed erste ke fatigeso sucedis, 
ye la somito di mea deliro, me subite esis 
perforata tra la kordio da kolda teroro. 
Nebuleto dispersesis; me vidis, ke mea vivo 
esas perdita; e me fugis de ta loko di tala 
ecesaji, samtempe exultante e tremante, 
mea dezirego por maligneso kontentigita e 
stimulata, mea amo por vivo elevita al 
maxim alta grado. Me kuris al domo en 
Soho e (por duople certigar certeso) 


126 



destruktis mea dokumenti; de ibe me iris 
aden la stradi lantern-lumizita en la sama 
partigita extazo mental, triumfante pro mea 
krimino, delirante per projetar futura 
krimini, ma ankore hastante ed ankore 
askoltante addope por audar la pazi dil 
venjanto. Hyde kantis dum ke il mixis la 
pociono, e drinkante ol, tostis al mortinto. 
La dolori di transformo ne cesabis 
tormentar il ante ke Henry Jekyll, plorante 
lakrimi di gratitudo e remorso, falis adsur 
sua genui e levis sua kune presita manui 
vers Deo. La velo di su-indulgo esis arachita 
del suprajo al bazo, me vidis mea tota vivo: 
me exploris ol de la dii di mea puereso, 
kande me marchabis kun la manuo en olta 
di mea patro, e tra l’abneganta labori di 
mea vivo profesional, por iterante arivar, 
kun la sama sento di nerealeso, ye la 
damnita horori di ta nokto. Me povus laute 
kriachar; me esforcis per lakrimi e pregi 
sufokar la amaso de abomininda imaji e 
soni per qua mea memoro esis plenigita; ed 
ankore, inter la pregi, la leda vizajo di mea 
krimino regardegis mea anmo. Dum ke 
l’akuteso di ta remorso retrofluis, ol 
sucedesis da joyo. La problemo di mea 
konduto esas solvita. Hyde de nun esas 
neposibla; volunte o nevolunte, me nun 

esas restriktita a mea plu bona existo; ed 
ho, quale me joyis pensar lo! per quala 
volunta humileso me itere embracis la 
restrikto di vivo natural! per quala sincera 
renunco me klefklozis la pordo tra qua me 
tante ofte irabis e venabis, e fulis la klefo 
sub mea talono! 

Sequantajorne venis la raporto, ke l’ocido 
esabis vidita, ke la kulpozeso di Hyde esas 
klara al mondo, e ke la viktimo esas homo 
grande estimata. Ol ne nur esis krimino, ol 
esis folajo tragedial. Me opinionas, ke me 
joyis saveskar lo; me opinionas, ke me joyis 
ke mea plu bona impulsi esez apogata e 
protektata dal terori pri la jibeto. Jekyll nun 
esis mea refujeyo; se Hyde nur dum 
instanto aparus, la manui di omna homi 
esus levita por kaptar e mortigar il. Me 
rezolvis, ke mea konduto futura redemtez 
to pasinta; e me darfas honeste dicar, ke 
mea rezolvo produktis ula boneso. Tu ipsa 
savas quante sincere me laboris dum la 
lasta monati dil pasinta yaro por alejar 
sufrado; tu savas, ke me facis multo por 
altri, e ke la dii tranquile pasis, preske felice 
por me. Me anke ne povas dicar, ke me 
enoyis pri ta vivo bonfacanta ed inocenta; 
me prefere opinionas, ke me omnadie plu 
tote juis ol; ma me ankore esis maledikata 

dal dualeso di mea skopo; e kande l’unesma 
akuteso di mea repento deskreskis, mea plu 
basa parto, tante longe indulgita, tante 
recente represita, gruneskis por libereso. 
Me tote ne deziris rivivigar Hyde; ta ideo 
shokis me til frenezio; no, esis kom me ipsa 
ke me esis itere tentita ludar per mea 
koncienco; ed esis kom ordinara pekanto 
sekreta ke me tandem falis sub l’ataki dil 
tento. 

Omno finas; la maxim kapaca mezurilo 
esas tandem plenigita; e ta kurta abaso a 
maligneso tandem destruktis l’equilibro di 
mea anmo. Ma me ne timis; la falo semblis 
esar natural, quale riveno a l’olima dii ante 
ke me facabis la deskovrajo. Esis bela, klara 
dio di januaro, humida sub la pedi ube la 
frosto fuzesis, ma supere sennuba; e la 
Regent-parko esis plena de vintrala pipiado 
e dolca per printempal odori. Me sidis en 
sunlumo sur benko; l’animalo en me lekis la 
labii di memoro; la parto spirital kelke 
dormetis, promisis repento konsequanta, 
ma ne ja esis movita komencar. Funde, me 
pensis, me similesas a mea vicini; e me 
ridetis, komparante me ad altra homi, 
komparante mea agema bonvolo a l’ociema 
krueleso di lia neglijo. E tainstante, dum ta 
pensajo vanitatoza, timo frapis me, nauzeo 

hororinda e trepido maxim mortala. Olti 
forpasis ed igis me febla; e dum ke la 
febleso deskreskis, me remarkis chanjo en 
mea penso, plu granda audaco, desestimo 
pri danjero, dissolvo dil obligeso. Me 
regardis adinfre; mea vesti senforme pendis 
de mea membri diminutata; la manuo qua 
jacis sur mea genuo esis tendinoza ed 
haroza. Me esis itere Edward Hyde. Un 
instanto antee me esabis sekura en l’estimo 
di omna homi, richa, amata—la tablo-tuko 
esis aranjita por me en la manjo-chambro 
che me; e nun me esas la chasajo komuna 
dil homaro, chasata, sendoma, konocata 
ocidinto, sklavo dil jibeto. 

Mea raciono shancelis ma ne tote faliis. 
Me ofte remarkabis, ke mea fakultati 
semblis grandege akutigita e ke mea 
humoro esis plu tense elastika kom mea 
duesma karaktero; do eventis ke, ube Jekyll 
forsan sukombabus, Hyde staceskis koram 
la graveso dil instanto. Mea drogi esas en 
un de l’armori di mea studieyo; quale me 
atingos ol? To esas la problemo quan me 
(presante mea tempori per mea manui) 
esforcis solvar. Me klozabis la pordo dil 
laboratorio. Se me esforcus enirar tra la 
domo, mea propra servisti sendus me al 
jibeto. Me komprenis, ke me mustas 

employar altra manuo, e pensis pri Lanyon. 
Quale atingar il? quale persuadar il? Se me 
povus evitar kapto en la stradi, quale enirar 
che il? e quale, vizitanto nekonocata e 
desagreabla, konvinkar la famoza mediko, 
ke il traserchez la studieyo di sua kolego, 
doktoro Jekyll? Lore me rimemoris, ke de 
mea karaktero original restis un parto: me 
povas skribar per mea propra maniero; e ta 
acendanta cintilo veninte en mea mento, la 
voyo sequinda esis lumizita del komenco til 
la fino. 

Me aranjis mea vesti tam bone posible, ed 
advokis pasanta kabrioleto, veturiris ad 
hotelo en Portland-strado, di qua me 
hazarde rimemoris la nomo. Pro mea 
aspekto (qua ya esis sat komika, quankam 
ta vesti kovris fato tragedial), la veturisto 
ne povis celar sua ridado. Me grincis per 
mea denti pro sturmo di furio diablatra; e la 
rideto velkis sur lua vizajo—bone por lu— 
ma plu bone por me, nam pos plusa 
instanto me certe tranabus lu de lua benko. 
Enirante la hotelo, me cirkumregardis per 
tante nigra vizajo, ke ol tremigis la laboristi; 
li ne regardis l’una l’altra koram me; ma 
komplezacheme aceptis mea imperi, duktis 
me a chambro privata, ed adportis utensili 
por skribar. Hyde mortale endanjerigita esis 

nova ento a me; tresayigata da senmezura 
iraco, ecitata al grado di ocido, deziranta 
aplikar doloro. Ma l’ento esis ruzoza; 
dominacis sua furio per granda vol-esforco; 
kompozis sua du letri importanta, l’una a 
Lanyon e l’altra a Poole; e por ke il recevez 
advera pruvi ke li esis enpostigita, eksendis 
li kun instrucioni, ke li esez registragita. 

De ta tempo il sidis dum la tota dio apud 
la fairo en la chambro privata, mordis sua 
fingro-ungli; ibe il dineis, sidis sole kun sua 
timi, la servisto videble tremis avan ilua 
okuli; e de ta loko, kande esis tota nokto, il 
veturiris en angulo di fiakro klozita ed esis 
portita adavane e retroe en la stradi dil 
urbo. ‘Il’, me dicas—me ne povas dicar ‘me’. 
Ta filio di Inferno havis nulo homal; nulo 
vivis en il ecepte timo ed odio. E tandem, 
opinionante ke la veturisto suspekteskas, il 
forsendis la fiakro ed iris pede, vestizita per 
sua vesti misfitanta, objekto markizita esar 
remarkita, inter la preterpasanti noktal, e ta 
du basa pasioni furiis en il quale tempesto. 
II rapide marchis, persequata da sua timi, 
babilante a su, reptante tra la voyi min 
frequentata, kontante la minuti qui ankore 
separas il de noktomezo. Unfoye muliero 
parolis ad il, ofris, me supozas, buxo de 
alumeti. II frapis elua vizajo, ed el fugis. 

Kande me rikoncieskis kom me ipsa che 
Lanyon, la hororo di mea ancien amiko 
forsan kelkete afektis me: me ne savas; to 
esis adminime nur guto en la maro 
kompare al abomino per qua me rimemoras 
ta hori. Chanjo venabis a me. Esis ne plus la 
timo pri la jibeto, esis la hororo pri esar 
Hyde qua tormentis me. Me recevis la 
kondamno di Lanyon partale en sonjo; 
partale en sonjo me venis adche me ed 
enlitigis me. Pos la prostraco di ta dio, me 
dormis dormo tante rigoroza e profunda, ke 
mem la koshmari qui tormentis me ne povis 
vekigar me. Me vekis agitata, febla, ma 
rinovigita. Me ankore odiis e timis l’ideo pri 
la bruto qua dormis en me, e me 
komprenende ne obliviabis la danjeri 
teroriganta dil antea dio; ma me itere esis 
che me, en mea propra domo e proxim mea 
drogi; e gratitudo por mea eskapo tante 
forte brilis en mea anmo, ke ol preske 
rivalis la brileso di espero. 

Me senhaste promenis trans la korto pos 
dejunir, kun plezuro drinkis la koldeso dil 
aero, kande me itere esis kaptita da ta senti 
nedeskriptebla qui anuncas la chanjo; e me 
havis nur sat multa tempo por atingar la 
shirmo di mea studieyo ante ke me itere 
brulis e frostigis pro la pasioni di Hyde. 

Cafoye duopla dozo esis bezonata por 
retrovokar me a me; ed, ho ve! Sis hori plu 
tarde, dum ke me sidis triste regardante la 
fairo, la dolori rivenis, e me mustas 
reaplikar la drogo. Kurte, de ta dio semblis 
ke nur per grand esforco, quale dum 
gimnastiko, e nur per nemediata stimulo dil 
drogo, me esis kapabla werar la vizajo di 
Jekyll. Ye irga horo dil dio o dil nokto, me 
esis frapita da l’avertanta trepido; precipue 
se me dormeskis o mem dormetis dum 
instanto en mea berjero, esis sempre kom 
Hyde ke me vekis. Sub ta streno di ta fato 
kontinue minacanta e di la sendormeso a 
qua me nun kondamnis me, yes, mem ultre 
to quon me konsiderabis kom neposibla por 
homo, me divenis en me ipsa ento 
konsumita e vakuigita da febro, langoroze 
febla en korpo e mento, ed okupata per un 
unika pensajo: la hororo pri mea altra ego. 
Ma dormante, o kande la efiko dil 
medikamento desaparis, me saltis preske 
sen chanjo (nam la dolori dil chanjo 
omnadie minforteskis) aden posedo di 
imagino plena de imaji terorinda, aden 
anmo ebulianta per odio senkauza, ed aden 
korpo qua semblis esar ne sat forta por 
kontenar la furianta viv-energii. La povi di 
Hyde semblis kreskar proporcione kun la 

maladeso di Jekyll. E certe l’odio qua nun 
separis li esis egal ambalatere. Pri Jekyll, ol 
esis instinto esencal. II nun vidabis la tota 
deformeso di ta ento qua partoprenis kun il 
la fenomeno di koncio, ed esis ko-heredanto 
di morto kun il: ed ultre ca ligili di 
komuneso, qui ipse esis la maxim pikanta 
parto di ilua ditreso, il pensis pri Hyde, 
malgre ilua viv-energio, quale pri ulo ne 
nur infernal ma ne-organika. To esis 
shokanta; ke la slamo dil foso semblis 
emisar krii e voci; ke l’amorfa polvo gestis e 
pekis; ke to quo esas mortinta, ed havas 
nula formo, uzurpas l’ofici di vivo. Ed itere 
ico, ke la rebela hororo esis unionita ad il 
plu proxime kam spozino, plu proxime kam 
okulo; ol esis enkarcerigita en ilua karno, 
ube il audis ol babilar e sentis ol baraktar 
por naskar; e ye omna horo di febleso, ed 
en la kurajo di dormo, ol prevaloris kontre 
il e destronizis il de vivo. L’odio di Hyde 
kontre Jekyll diferis. Ilua teroro pri la jibeto 
igis il kontinue facar su-ocido tempal e 
retroirar a sua stando subordinata kom 
parto vice tota homo; ma il abominis ta 
neceseso, il abominis la desespero aden qua 
Jekyll nun falabis, ed il rankoris kontre la 
desestimo per qua il ipsa esis konsiderata. 
Pro to la stroki simiatra quin il facis kontre 


135 



me, skribachis blasfemi per mea propra 
skribo sur la pagini di mea libri, brulis la 
letri e destruktis la portreto di mea patro; e 
fakte, sen ilua timo pri morto, il longatempe 
ante nun ruinabus su por ruinar me. Ma 
ilua amo a vivo esas marveloza; me dicas 
pluso: me, qua maladeskas e frosteskas nur 
pro pensar pri il, rimemorante l’abjekteso e 
pasiono di ta amo, e savante quale il timas 
mea povo destruktar il per su-ocido, trovas 
me esar kapabla kompatar il. 

Esas neutila, e la tempo terorinde falias, 
plulongigar ca deskripto; nulu altra sufris 
tala tormenti, to suficas; ma mem ad ici 
kustumo donis—no, ne alejo—ma sorto de 
kalozeso dil anmo, sorto de submiso di 
desespero; e mea puniso forsan durabus 
dum yari, ecepte ta ultima katastrofo qua 
nun eventas, e qua konkluze separas me de 
mea propra vizajo e naturo. Mea sal- 
provizuro, qua nultempe esis rinovigita de 
pos la dato di mea unesma experimento, 
nun diminutas. Me querigis nova provizuro, 
e mixis la pociono; l’ebulio sequis, e 
l’unesma kolor-chanjo, ne la duesma; me 
drinkis ol, ed ol esis ne-efikiva. Tu saveskos 
de Poole quale me igis London esar 
traserchata; to esis vana; e me nun 
konvinkesas, ke mea unesma provizuro esis 

despura, e ke esis la despurajo nekonocata 
qua efikigis la pociono. 

Semano pasas, cirkume, e me nun finas 
ica deklaro sub l’influo di la lasta quanto dil 
olima pudri. Yen, sen miraklo, la lasta foyo 
ke Henry Jekyll povas pensar sua propra 
pensaji o vidar sua propra vizajo (nun tante 
triste chanjata!) en la spegulo. E me nun 
mustas tro longe ajornar la fino di mea 
skribado; nam se mea naracuro til nun 
eskapis destrukto, to esis pro mixuro de 
granda prudenteso e granda fortuno. Se la 
tormenti dil chanjo prenus me dum skribar 
ol, Hyde pecetigus ol; ma se tempo 
forpasabus pos ke me forpozus ol, ilua 
marveloza egoismo e sklaveso al instanto 
probable itere salvus ol de l’ago di ilua 
despito simiatra. E ya la fato qua 
proximeskas a ni amba ja chanjis ed aplastis 
il. Pos mi-horo, kande me itere e por 
sempre ridivenos ta persono odiata, me 
savas quale me sidos trepidante e plorante 
en mea berjero, o duros, kun la maxim 
tensita e timigita extazo di askoltado, pazar 
adavane e retroe en ca chambro (mea lasta 
refujeyo teral) ed askoltar omna bruiso 
minacanta. Ka Hyde mortos per la jibeto? o 
kad il trovos kurajo por liberigar su ye 
l’ultima instanto? Deo savas, me esas 

sensucia; ico esas mea vera morto-horo, e 
to quo sequos relatas altru, ne me. Do nun, 
forpozante la plumo e siglante mea konfeso, 
me finigas la vivo di ta desfelica Henry 
Jekyll. 

